Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 10 TETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:40)

Rendi i ditës:

1. Miratimi i procesverbalit të seancës plenare, datë 03.10.2013. 

2. Projektligji “Për disa ndryshime në ligjin nr. 10463, datë 22.09.2011 “Për menaxhimin e integruar të mbetjeve”, të ndryshuar”. 

(me shumicë të thjeshtë)
- Pyetje

- Paraqitje e projektligjit nga nismëtari 

- Shprehet komisioni përgjegjës për Veprimtaritë Prodhuese, Tregtinë dhe Mjedisin (paraqitje e raportit nga kryetari i komisionit)

- Për dhënie mendimi shprehet Komisioni për Integrimin Europian (paraqitje e raportit nga kryetari i komisionit).

- Fjala e relatorit të projektligjit, Besnik Baraj

- Diskutime

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

- Koha e votimit:

- Votim në parim

- Shqyrtim nen për nen (paraqitje e amendamenteve nëse ka).

- Votim nen për nen.

- Votim në tërësi. 

 3. Projektligji “Për masat kundër financimit të terrorizmit”.

 (shumicë e thjeshtë)

- Pyetje

- Paraqitje e projektligjit nga nismëtari. 

- Shprehet komisioni përgjegjës për Çështjet Ligjore, Administratën Publike dhe të Drejtat e Njeriut (Paraqitje e raportit nga kryetari i komisionit)

- Për dhënie mendimi shprehet Komisioni për Sigurinë Kombëtare 

(Paraqitje e raportit nga kryetari i komisionit).

- Fjala e relatorit të projektligjit, Ermonela Felaj

- Diskutime

 (Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

- Koha e votimit:

- Votim në parim

- Shqyrtim nen për nen (paraqitje e amendamenteve nëse ka)

- Votim nen për nen.

- Votim në tërësi. 

4. Projektligji “Për sigurinë në tunelet rrugore”.

(me shumicë të thjeshtë)

- Pyetje

- Paraqitje e projektligjit nga nismëtari

- Shprehet komisioni përgjegjës për Veprimtaritë Prodhuese, Tregtinë dhe Mjedisin.

(Paraqitje e raportit nga kryetari i komisionit)

- Për dhënie mendimi shprehet Komisioni për Sigurinë Kombëtare. (Paraqitje e raportit nga kryetari i komisionit.)

- Për dhënie mendimi shprehet Komisioni për Integrimin Europian. (Paraqitje e raportit nga kryetari i komisionit.)

- Fjala e relatorit të projektligjit, Artan Gaçi

- Diskutime

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

- Koha e votimit:

- Votim në parim

- Shqyrtim nen për nen. (Paraqitje e amendamenteve nëse ka.)

- Votim nen për nen.

- Votim në tërësi.

5. Projektvendim “Për zgjedhjen e kryetarit të Bordit të Komisionerëve të Entit Rregullator të Energjisë”. (Propozim i ekipit përzgjedhës)

 (me shumicë të thjeshtë)

- Shprehet komisioni përgjegjës për Veprimtaritë Prodhuese, Tregtinë dhe Mjedisin. (Paraqitje e raportit nga kryetari i komisionit.)

- Fjala e relatorit të çështjes, Parid Cara

- Diskutime

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

- Koha e votimit:

- Votimi

6. Projektvendim “Për zgjedhjen e anëtarit të Këshillit të Lartë të Drejtësisë, zotit Sokol Çomo”. (Propozim i Kuvendit)

- Shprehet komisioni përgjegjës për Çështjet Ligjore, Administratën Publike dhe të Drejtat e Njeriut. (Paraqitje e raportit nga kryetari i komisionit.)

- Fjala e relatorit të çështjes, Armando Subashi.

- Diskutime

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

- Koha e votimit:

- Votimi

7. Projektvendim “Për shqyrtimin dhe miratimin me procedurë të përshpejtuar të projektligjit “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

(shumicë e thjeshtë)

· diskutime: një folës pro, një folës kundër.

· Koha e votimit:

· Votimi

8. Diskutime për çështje jashtë rendit të ditës.

 - Koha e diskutimeve deri në 60 minuta.
 

Ilir Meta – Mirëdita! 

(Deputetët e opozitës nuk marrin pjesë në seancë.)

Hapim seancën.

(Pasi lexon rendin e ditës.)

Para se të fillojmë me rendin e ditës, dua t’ju vë në dijeni se në mbështetje të nenit 44 pika 3 e Rregullores, në Kuvend është depozituar për shqyrtim dhe miratim akti normativ nr.6, datë 04.10.2013 “Për disa ndryshime dhe shtesa në ligjin nr.119/2012 “Për buxhetin e vitit 2013”, i paraqitur nga Këshilli i Ministrave në datën 07.10.2012. 

Sipas nenit 26 pika 7 e Rregullores, ky akt normativ hyn automatikisht në programin e punës, i cili është miratuar me konsensus nga Konferenca e Kryetarëve. 

Për çështje jashtë rendit të ditës, në mbështetje të nenit 46 të Rregullores, ka regjistruar emrin vetëm deputeti Bujar Kllogjri.

Lidhur me diskutimin në parim të projektligjeve dhe të akteve për të cilat u njohët në rendin e ditës, dua t’ju bëj me dije se deri tani lidhur me projektligjin “Për disa ndryshime në ligjin “Për menaxhimin e integruar të mbetjeve”, të ndryshuar” kanë regjistruar emrat deputetët: Lefter Koka, Erjon Braçe, Niko Peleshi, Besnik Baraj, Edmond Haxhinasto, Namik Dokle, Eduard Shalsi, Eglantina Gjermeni, Evis Kushe, Eduard Bejko, Ervin Koçi, Blendi Klosi, Robert Bitri, Gledion Rehovica dhe Petrit Vasili. 

Për projektligjin “Për masat kundër financimit të terrorizmit” kanë regjistruar emrat deputetët: Ermonela Felaj, Piro Lutaj, Taulant Balla, Spartak Braho dhe Petrit Vasili.

Për projektligjin “Për sigurinë në tunelet rrugore” kanë regjistruar emrat deputetët: Eduard Shalsi, Piro Kapurani dhe Petrit Vasili.

Për projektvendimet nuk ka emra të regjistruar. 

Vazhdojmë me pikën e parë të rendit të ditës: miratimi i procesverbalit të seancës plenare të datës 03.10.2013. 

Ka vërejtje për procesverbalin? Nuk ka.

Miratohet.

Vazhdojmë me projektligjin “Për disa ndryshime në ligjin nr.10463, datë 22.09.2011 “Për menaxhimin e integruar të mbetjeve”, të ndryshuar”.

Në mbështetje të nenit 73 pika 2 e Rregullores, a ka pyetje për projektligjin? 

Po, zoti Braçe.

Erion Braçe – Faleminderit, zoti Kryetar!

Unë kam disa pyetje që kanë të bëjnë me zbatueshmërinë e ligjit deri tani. 

Zoti Ministër, në respekt të nenit 49 të ligjit, do të doja të dija: sa leje ka dhënë qeveria e mëparshme për importin e mbetjeve? 
Për sa kompani janë dhënë këto leje? A ka raste që e njëjta kompani ka marrë disa leje për importin e mbetjeve? 

Cila është sasia që është legjitimuar nga qeveria për importin e mbetjeve? 

Në nenin 49 thuhet qartazi: “Kërkuesi i autorizimit të importit të mbetjeve jo të rrezikshme duhet të provojë se janë shfrytëzuar të gjitha mbetjet sipas llojit dhe kodit të kërkuar në vend”. A e ka zbatuar qeveria e mëparshme këtë pikë të nenit 49 në çdo rast që janë dhënë lejet?

Pyetja e fundit: në pikën 6 të nenit 49 thuhet: “Autorizimi për importin e mbetjeve jo të rrezikshme është i vlefshëm vetëm për një periudhë deri në 1 vit”. A keni dijeni që qeveria e mëparshme të ketë dhënë leje me afat më të gjatë se sa 1 vit?

Ilir Meta – Ka pyetje nga deputetë të tjerë? Nuk ka. Po, zoti Koka.

Lefter Koka – Faleminderit, zoti Braçe!

Sigurisht, kjo është e gjithë tematika dhe ndoshta nisma që qeveria mori për ndalimin e importit, sepse shumë nga pyetjet që ju drejtuat kanë dritëhijet e tyre. 

Për sa u përket lejeve të importit, për vitin 2013 janë dhënë autorizime për rreth 23 mijë tonë për import dhe deri në këtë moment që flasim janë importuar afërsisht 4 mijë tonë, kjo kryesisht plastikë, politilet, jo pet dhe nuk ka asnjë import të lëndëve të tjera si ato të letrës. Siç jeni njohur, skrapi tashmë nuk bën pjesë në listën e gjelbër të mbetjeve. Tashmë, në rastin kur mbi 95% është i homogjenizuar si metal, ai nuk klasifikohet më si i tillë. Siç e përmenda, janë dhënë autorizime për rreth 23 mijë tonë dhe, në fakt, janë importuar 4 mijë tonë dhe këto janë të dy kompanive, ndërkohë të pajisur me leje janë më shumë se sa 5 kompani. Kjo është sasia e legjitimuar, 4 mijë tonë deri në këto momente. 

Për sa i përket nenit 49, ku një nga kushtet është që kompanitë importuese duhet të provojnë pranë Këshillit të Ministrave dhe Ministrisë së Mjedisit se kanë ezauruar të gjitha mundësitë e riciklimit në vend, deri tani nuk është plotësuar asnjë kërkesë, sepse për rastin në fjalë ne eksportojmë rreth 60 mijë tonë, çka do të thotë minimalisht se kërkesa nuk është respektuar, sepse kemi importuar 4 mijë tonë dhe kemi eksportuar disa herë më shumë. 

Faleminderit!

Ilir Meta – Faleminderit, zoti Ministër!

Kalojmë në shprehjen e mendimit të komisioneve. 

Po, zoti Balla, në emër të Komisionit të Integrimit Europian.

Taulant Balla– Komisioni i Integrimit Europian shqyrtoi projektligjin e ardhur nga qeveria. Përfaqësuesit e qeverisë bënë prezantimin e qëllimeve për miratimin e këtij projekligji. Në këtë komision morën pjesë edhe përfaqësues të shoqërisë civile, të Aleancës kundër Importit të Plehrave në Shqipëri, të cilët, dua ta theksoj, për herë të parë u dëgjuan në një komision parlamentar dhe më pas u dëgjuan edhe në komisionet e tjera parlamentare. 

Dua të ritheksoj se qeveria e re sjell në Parlament projektligjin “Për menaxhimin e integruar të mbetjeve” si i pari i kësaj qeverie dhe, sigurisht, Komisioni i Integrimit Europian vlerësoi se ky projektligj përmban në vetvete gjithashtu edhe rekomandime të rëndësishme të BE-së dhe është në përputhje të plotë me direktivën përkatëse të Komunitetit Europian.

Për këtë qëllim komisioni me shumicë votash votoi pro në unanimitet kalimin në seancë të këtij projektligji.

 Përgëzime qeverisë për mbajtjen e një premtimi të rëndësishëm të maxhorancës së re, atë të moslejimit të hyrjes më në Shqipëri të plehrave nga vende të tjera!

Faleminderit!

Ilir Meta – Faleminderit, zoti Balla!

Në emër të Komisionit për Veprimtaritë Prodhuese, Tregtisë dhe Mjedisit, që është edhe komisioni përgjegjës, fjalën e ka zoti Shalsi.

Eduard Shalsi – Komisioni për Veprimtaritë Prodhuese, Tregtinë dhe Mjedisin mori në shqyrtim në datën 7 tetor, në cilësinë e komisionit përgjegjës, projektligjin “Për disa ndryshime në ligjin nr.10463, datë 22.09.2011 “Për menaxhimin e integruar të mbetjeve”, të ndryshuar”.

Ashtu sikurse edhe Komisioni i Integrimit, edhe ne dëgjuam përfaqësuesit e shoqërisë civile, por ftuam për të dëgjuar edhe përfaqësuesit e industrisë së riciklimit në Shqipëri. Ky projektligj ka ardhur si pasojë e një realiteti dramatik prej 20 vjetësh në Shqipëri: mospasjes së asnjë mekanizmi për ta përmirësuar situatën. I vetmi element pozitiv që ne pamë në këtë panoramë është ekzistenca e disa impianteve të ricklimit si ato të letrës dhe të plastikës, gjë që do të donim të mos atrofizoheshin, por, përkundrazi, të fuqizoheshin tashmë me lëndë të parë vendase dhe jo të importuar nga jashtë.

Në përfundim të diskutimeve komisioni miratoi projektligjin dhe u shpreh dakord për miratimin e tij në seancë plenare. 

Gjatë diskutimit nen për nen të projektligjit komisioni vendosi të bëjë disa vërejtje, të cilat i janë paraqitur Kuvendit. 

Faleminderit!

Ilir Meta – Faleminderit, zoti Shalsi!

 Zoti Baraj, si relator i çështjes, dëshironi të shpreheni? 

Po, urdhëroni!

Besnik Baraj – Arsyeja e vërtetë pse lind si domosdoshmëri amendimi i këtij ligji është i lidhur me faktin se edhe eksperienca dyvjeçare ka provuar fare qartë se ligji i mëparshëm nuk kishte asnjë impakt, pasi i mungonin mekanizmat dhe incentivat për të stimuluar ndarjen në burim, i cili është proces i domosdoshëm për mirëmenaxhimin e mbetjeve urbane në Shqipëri. Ne jemi të bindur se nëpërmjet heqjes së mundësisë së importimit të mbetjeve, të gjithë faktorët shoqërorë, politikë, administrativë, qeverisës në Shqipëri do të realizojnë atë që natyrshëm vendet fqinje e kanë realizuar dhe vendi ynë, për fat të keq, bën një diferencë në krahasim me këto vende. Sigurisht, në këtë rast kërkohet përgjegjshmëria e gjithë këtyre faktorëve duke filluar në radhë të parë nga pushteti lokal, ku ligji i integruar i menaxhimit të mbetjeve luan rolin determinues. Kjo nuk duhet t‘u lihet në dorë vetëm ricikluesve, por gjithsecili, duke filluar nga individi, familja e duke përfunduar te Parlamenti, të marrë përgjegjësinë e duhur për të realizuar këtë sfidë, që është e të gjithë shoqërisë shqiptare. 

Faleminderit! 

Ilir Meta – Faleminderit, zoti Baraj!

Vazhdojmë me diskutimet.

Fjalën e ka zoti Lefter Koka. 

Lefter Koka – I nderuar zoti Kryetar i Kuvendit,

I nderuar zoti Kryeministër, 

Të nderuar deputetë,

Projektligji, që sot do të transformohet në ligj në Kuvendin e Shqipërisë, është pikërisht “Për menaxhimin e integruar të mbetjeve”. Ky është një ligj i hartuar në përputhje të plotë me sugjerimet e bëra nga BE-ja. Është një ligj shumë më kompleks sesa tri nenet që ne sot po kërkojmë të ndryshojmë.

Kjo erdhi si një nismë e shoqërisë civile, e mbështetur me kohë nga Partia Socialiste, për ndalimin e importit të mbetjeve në territorin e Republikës së Shqipërisë.

Nisma ishte normale dhe konsistonte në konstatimin e mungesës së sistemit të monitorimit të mbetjeve që hyjnë në territorin e Shqipërisë. Pra, kishim rrezikun që mund të hynin edhe mbetje të rrezikshme.

Çfarë sjell projektligji i ri?

Projektligji i ri sjell rritjen e interesit për riciklimin e mbetjeve që gjenerohen në vend dhe pakëson sasinë e atyre që hidhen në vende me depozitim, duke bërë të mundur reduktimin e ndotjes së mjedisit. Rritja e riciklimit të mbetjeve bën të mundur rritjen e jetëgjatësisë së landfill-it dhe për pasojë zvogëlon koston për trajtimin e tyre, si dhe shpenzimet për ndërtimin e landfill-eve.

Në strategjinë kombëtare të menaxhimit të mbetjeve janë përcaktuar disa objektiva për drejtimin, parandalimin, reduktimin, riciklimin, rikuperimin dhe asgjësimin e mbetjeve që gjenerohen në vend. 

Importi i mbetjeve të rrezikshme bie në kundërshtim me qëllimin e ligjit, që, sipas parashikimit të nenit 1, është mbrojtja e mjedisit dhe e shëndetit të njeriut nëpërmjet parandalimit ose pakësimit të ndikimeve negative nga gjenerimi dhe menaxhimi i mbetjeve. 

Nga eksperienca dhe nga analiza e impaktit rreth 2-vjeçar të lejimit të importit të mbetjeve rezulton se kjo masë nuk ka ndihmuar në reduktimin dhe në riciklimin e mbetjeve në territorin e Republikës së Shqipërisë.

Dispozitat që lejojnë importin e mbetjeve me qëllim riciklimin e tyre në Shqipëri nuk kanë ndikuar dhe nuk kanë justifikuar implementimin e direktivës së Bashkimit Europian për zbatimin e parimit të vetëmjaftueshmërisë dhe afërsisë. Sipas direktivës së BE-së, neni 16, çdo vend duhet të synojë të menaxhojë mbetjet e veta dhe ato duhet të trajtohen sa më afër burimit të prodhimit. Për të kompensuar apo minimizuar impaktin negativ te ricikluesit kërkohet të rritet interesi për të ricikluar mbetjet që gjenerohen në vend, duke përmirësuar rrjetin e grumbulluesve dhe mbetjeve të diferencuara. Ministria do të propozojë në Këshillin e Ministrave masa që do të ndikojnë pozitivisht në industrinë e riciklimit. Unë jam optimist se kjo situatë do të kalojë.

Siç e kemi cilësuar më lart, prioritet do t’i jepet riciklimit. Do të bëjmë të mundur afrimin e afateve për ndarjen e mbetjeve në burim, në bashkëpunim të ngushtë me pushtetin vendor. Do të shihet mundësia që subvencioni, që jep pushteti qendror në formën e grantit të njësive vendore, të rritet dhe pjesa që duhet për menaxhimin e integruar të mbetjeve të jepet e kushtëzuar. Tjetër mundësi është ndërhyrja tek taksat apo zbulimi i TVSH-së.

Gjithashtu, duhet të nxitet partneriteti publik-privat nëpërmjet ndërtimit të impianteve për një përpunim sipas standardeve europiane nëpërmjet koncesioneve. Administrimi i mbetjeve në Shqipëri është në nivel të ulët. Me sistemin për grumbullimin e mbetjeve të ngurta janë pajisur vetëm qytetet, por jo zonat rurale. Aktualisht, praktikohet shumë pak riciklimi. Mbetjet asgjësohen në vendgrumbullimet e mbetjeve, të cilat nuk plotësojnë asnjë lloj kriteri, duke bërë të mundur ndotjen e mjedisit dhe rrezikimin e shëndetit të njerëzve. Aktualisht janë ndërtuar, edhe në funksion të dy landfill-eve, landfill-i i Bushatit dhe ai i Sharrës. Ka filluar ndërtimi i landfill-it për zonën jugperëndimore me financimin e Bankës Botërore dhe pritet fillimi i ndërtimit të landfill-it për qarkun e Korçës, financuar nga KfW-ja. 

Përparimi më i madh, për sa i përket administrimit të mbetjeve të deritanishme, është bërë në fushën e legjislacionit. Legjislacioni për administrimin e mbetjeve në Shqipëri ka përparuar me miratimin e ligjeve të reja, vendimeve, rregulloreve, udhëzimeve, që pasqyrojnë direktivat dhe vendimet e KE-së dhe kërkesat e konventës së Bazelit.

Parimet kryesore të administrimit të mbetjeve janë: ligji “Për mbrojtjen e mjedisit”, ligji “Për administrimin e mbetjeve spitalore”, vendimi i Këshillit të Ministrave për administrimin e mbetjeve spitalore, vendimi i Këshillit të Ministrave për miratimin e strategjisë dhe planit kombëtar, ligji “Për menaxhimin e integruar të mbetjeve” dhe ligji “Për mbrojtjen e mjedisit”.

Zbatimi i legjislacionit është i dobët për momentin dhe pa dyshim nevojitet rritja e masave ndëshkimore kundër shkelësve të legjislacionit mjedisor. Ndëshkimet duhet të jenë efektive, propocionale dhe të bindshme.

Mbështetur në strategjinë dhe në planin kombëtar të menaxhimit të mbetjeve, objektivi për ndarjen e mbetjeve në burim, si afat kohor ka vitin 2015. Siç e përmendëm edhe më sipër, këto afate do të afrohen duke bashkëpunuar ngushtë me pushtetin vendor. 

Problemet e menaxhimit të mbetjeve janë: moszbatimi i kërkesave ligjore për menaxhimin e integruar të mbetjeve nga njësitë vendore, niveli i ulët i infrastrukturës dhe shkallës së riciklimit të mbetjeve urbane, pagesat e ulëta nga qytetarët për taksën e pastrimit, niveli i ulët i vjeljes së taksës për mbetjet nga njësitë e qeverisjes vendore, shkalla e ndërgjegjësimit të qytetarëve, që ende lë shumë për të dëshiruar, koordinimi i dobët midis ministrive dhe institucioneve të tjera në nivel qendror dhe rajonal, mungesa e implementimit të kushteve të grumbullimit, të ndarjes dhe të riciklimit të mbetjeve nga kompanitë e kontraktuara nga njësitë e qeverisjes vendore.

Në strategjinë kombëtare të menaxhimit të mbetjeve është sugjeruar se landfill-i është metoda me koston më të ulët dhe më lehtë e menaxhueshme. Kjo nuk do të thotë se nuk do të aplikohen metoda të tjera. Në ministrinë tonë janë paraqitur shumë kompani të huaja për ndërtimin e landifill-it, inçeneratorit, impianteve komplekse, që bëjnë të mundur një përpunim të mbetjeve urbane me metoda bashkëkohore. Ne jemi të bindur dhe të vendosur të ruajmë mjedisin, të pastrojmë Shqipërinë dhe mbetjet t’i kthejmë në një burim fitimi për industrinë vendase. Prandaj, mendoj se projektligji, që sot kërkojmë ta kthejmë në ligj, i shërben qëllimit kryesor që është pastrimi i vendit.

Unë jam i bindur se edhe problematikat që kanë industritë vendase do të gjejnë mbështetjen e qeverisë shqiptare, për të mundësuar ushtrimin e këtij aktiviteti kaq të rëndësishëm për pastrimin e vendit.

Faleminderit!

Ilir Meta – Faleminderit, zoti Koka!

Urdhëroni, zoti Braçe!

Erion Braçe – Faleminderit, zoti Kryetar!

Të nderuar deputetë,

Dy vjet më parë është bërë i njëjti debat në sallën e Kuvendit. Ishte dita kur qeveria e Sali Berishës u paraqit në Kuvend pikërisht me këtë projektligj; disa nga nenet e të cilit ne duam të shfuqizojmë sot. Për fat të keq, autorët e atij projektligji sot mungojnë, duke iu shmangur një debati mbi efektet më shumë se 1-vjeçare të zbatimit të këtij ligji. Por, për fat të mirë, maxhoranca e re po mban fjalën e dhënë në seancën parlamentare të dy vjetëve më parë. Ne sot do të shfuqizojmë ato nene për të cilat kemi pasur një qëndrim të qartë 2 vjet më parë dhe që kanë qenë në mbrojtje të interesit publik, si dhe të shëndetit publik të qytetarëve të Republikës së Shqipërisë.

Në atë seancë u krijuan disa mite njëherësh. Unë dua të ndalem në disa prej tyre.

Së pari, u tha se ligji është tërësisht në funksion të pastrimit të këtij vendi dhe të trajtimit modern të mbetjeve që krijohen në vend. Për fat të keq, periudha nga hyrja në fuqi e ligjit e deri tani ka dëshmuar krejtësisht të kundërtën. Ky vend nuk është më i pastër se 2 vjet më parë. Ky vend nuk ka më pak mbetje se 2 vjet më parë. Përkundrazi, ky vend sot ka namin e një republike të pistë, të ndotur, të një republike që, veç ndotjes nga mbetjet, ka marrë mbi kurriz të saj edhe ndotjen që vjen nga një sërë veprimtarish të tjera kriminale, të lidhura edhe me këtë element, që po kthehet gjithnjë e më tepër në pjesë të përfitimeve të ligjshme e të paligjshme në këtë vend.

Nisma e sotme është në përputhje të plotë me direktivën europiane. E theksoj këtë, sepse qysh nga dita që qeveria ka marrë vendimin për ta sjellë këtë projektligj në Kuvendin e Shqipërisë, në përputhje me programin e saj qeverisës, me programin elektoral dhe me qëndrimet e mbajtura 2 vjet më parë, ka pasur një agresion, në bazë të të cilit ka qenë pikërisht shprehja apo artikulimi i faktit se ky ligj bie ndesh me standardet europiane. Jo, është e kundërta.

Nisma e sotme është në përputhje të plotë me direktivën e BE-së, si dhe me interesat e publikut shqiptar. Që nga hyrja në fuqi e ligjit e deri më sot, i vetmi aspekt që ka funksionuar, i parashikuar në këtë ligj, ka qenë vetëm dhënia e lejeve për importin e mbetjeve.

Në hapin e parë nuk kanë qenë vetëm ato mbetje, për të cilat tashmë ne jemi fare të qartë, letra apo edhe plastmase, plastika e të tjera me radhë. Kanë qenë, gjithashtu, edhe mbetjet metalore. Vetëm në një leje të dhënë nga Ministria e Mjedisit janë mbi 600.000 tonë mbetje metalore, të dhëna dhe të ardhura në Shqipëri, për një kompani tjetër rreth 200.000. Tani e kanë klasifikuar ndryshe, por, po t’i marrësh të gjitha në total, përbëjnë një sasi të konsiderueshme, pavarësisht se sot i klasifikojnë si lëndë të para apo si mbetje për riciklim. Gjithë aspekti tjetër, veçanërisht më i rëndësishmi, ai i ndarjes së mbetjeve në burim, nuk ka funksionuar për shkak se detyrimet për funksionimin e tij nuk hynë në fuqi menjëherë, por u shtynë deri në vitin 2017.

Ky ishte debati që ne bëmë në seancë 2 vjet më parë e që u refuzua deri në pafundësi dhe e votuan ashtu siç deshën, duke krijuar një problem akoma më të madh e të shtuar në këtë vend, krahas pamundësisë për të ndarë në burim mbetjet dhe për të zgjidhur njëherë e mirë problemin e trajtimit të mbetjeve në vend, pra shtuan edhe problemin e importit të mbetjeve të tjera. 

Zoti Ministër, ju pyeta pak më parë nisur edhe nga shqetësimi i palës tjetër, që është shprehur vazhdimisht kundër kësaj nisme të paraqitur në Kuvend, palës së sipërmarrjes. Kam këtu një listë me gati 60 sipërmarrje që merren me këtë çështje. Midis tyre ka vërtet sipërmarrës të ndershëm. Por më vjen keq të them se ata që merren drejtpërdrejt me letrën apo me kartonin janë shumë pak, vetëm 6 kompani. Ndërkohë, ata që merren me metalet janë shumë, janë mbi 21 kompani. Ata që merren me riciklimin e produkteve të naftës, një problem shumë i madh në këtë vend, jo vetëm për shkak të industrisë së naftës, që ndot pa fund gjithë territoret ku ushtrohet, por edhe për shkak të konsumit të të gjitha elementeve të tjera që kanë të bëjnë me lëvizjen e automjeteve, janë shumë pak, për të qëndruar vetëm 6 kompani, ashtu siç ata të gomave të përdoruara nuk janë pak, por janë 13 kompani. Pra, në gjithë këtë gamë të kësaj sipërmarrjeje, ajo që është më e dobishme dhe që ka lidhje të drejtpërdrejtë me përpunimin e mbetjeve të vendit është shumë e vogël, dhe ajo që duhet të jetë miqësore me mjedisin, përsëri është shumë e vogël. Ndërkohë, pjesa tjetër, në emër të të cilëve u ndërmor edhe ky ligj, në emër të të cilëve u lejua edhe importi i këtij ligji, tërësisht klientelist, 2 vjet më parë, natyrisht që është zgjeruar, madje ka marrë edhe favore të tjera.

Unë dua t’ju sugjeroj incetivat fiskale për të favorizuar këtë pjesë të ricikluesve, që zhvillon një aktivitet miqësor me mjedisin dhe të domosdoshëm për të prodhuar produkte të tjera, për të cilat ne kemi nevojë, po ashtu edhe eksporti. Gjendja sot është shumë e keqe. Shqipëria nuk i ngjan vetëm asaj që thashë, pra një republike të ndotur, por, nga ana tjetër, për shkak të keqmenaxhimit të atyre që nuk janë landfill- e, por fusha të mbledhjes së mbeturinave, për fat të keq i ngjan edhe tokës së zjarreve, njësoj si në vendin fqinj, tokës së zjarreve, ku mbetjet vetëm digjen, pasi cilido prej nesh, këtu nuk dua të fus çdo shqiptar, madje edhe ata që janë të ndërgjegjshëm për të mbrojtur mjedisin, i hedhin mbetjet atje ku i konsumojnë, jo brenda shtëpisë së tyre, por jashtë ballkonit, në oborrin e pallatit, në sheshet e lagjeve, në parqe, në rrugë, në autostradë, në det, në lumë e të tjera me radhë. Ndoshta duhet ta nisim që këtu, duke edukuar apo themeluar një kulturë të re, që ka në thelb ndarjen e mbetjeve në burim.

Ky është problemi ynë themelor. Nuk e zgjidhim dot problemin e mbetjeve as me inçeneratorë, as me landfill-e. Duhet t’i ndajmë mbetjet që në burim, për t’i dhënë një herë e përgjithmonë zgjidhje këtij problemi, me të cilin janë përballur edhe të tjerë para nesh tjetërkund dhe e kanë zgjidhur. 

Mbase duhet filluar që nga institucionet shtetërore, zoti Ministër! Imagjinoni: vetëm në këtë rresht ku gjendemi, mund të jenë mbi 10 kg letra, që merren e hidhen direkt në koshin e plehrave, bashkë me mbetje të tjera, pa u ndarë dhe pa iu dhënë mundësi ricikluesve të letrës që ta kenë si lëndë të parë për aktivitetin e tyre. Po të dalim prej Kuvendit, në qeveri, në institucione të tjera, në shkolla dhe ndërmarrje që janë publike, i konsumojnë këto produkte që mund të jenë të leverdishme për këtë industri. Pse të shkojmë tek importi? I kemi këtu mbetjet.

Tani do të doja të sillja në vëmendjen tuaj një fakt shumë të rëndësishëm: monopolizimin apo tendencën për ta monopolizuar edhe këtë treg. Të gjithë e kanë në vëmendje sjelljen e kryetarit të Bashkisë së Tiranës dhe klientelës rreth e qark tij, familjare ose jo, që sapo e nuhatën, iu turrën fakirëve në fushën e mbetjeve, i përzunë prej andej dhe nga çdo rrugë e Tiranës apo Shqipërisë, vetëm e vetëm për të monopolizuar edhe tregun e mbetjeve të riciklueshme në këtë vend. Kësaj duhet t’i jepet fund. Nëse ky është një aktivitet fitimprurës, ku janë turrur të gjithë, ky aktivitet duhet t’i shërbejë pastrimit të ambientit dhe krijimit të mundësive për të gjithë, jo thjesht monopolistëve të lidhur me interesa që burojnë edhe nga Bashkia e Tiranës.

Faleminderit!

Ilir Meta – Faleminderit, zoti Braçe!

Fjalën e ka zëvendëskryeministri, zoti Niko Peleshi.

Niko Peleshi – Të nderuar deputetë,

Projektligji “Për disa ndryshime në projektligjin “Për menaxhimin e integruar të mbetjeve”’ ka tre qëllime primare. Së pari, ndalimin e importit të mbetjeve në Shqipëri dhe parandalimin e futjes së pakontrolluar të mbetjeve të rrezikshme në vend. Së dyti, ai vjen në përmbushje të pikave të programit tonë politik dhe qeverisës për nxitjen, ngritjen dhe mirëfunksionimin e menaxhimit të integruar të mbetjeve në Republikën e Shqipërisë dhe, së treti, ky projektligj vjen si një nismë në përafrim dhe jo në kundërshtim të direktivës së BE-së. 


Një prej angazhimeve madhore të programit politik qeverisës, i parë në përputhje edhe me objektivat e zhvillimit të qëndrueshëm në vend, është ruajtja dhe krijimi i një mjedisi të qëndrueshëm, të shëndetshëm dhe ekologjikisht të përshtatshëm për brezat e sotëm dhe të ardhshëm. Krijimi dhe ruajtja e një mjedisi të tillë, garantimi i standardeve të zhvilluara mjedisore, shfrytëzimi i burimeve natyrore, mbi bazën e parimit të zhvillimit të qëndrueshëm, janë angazhim programor, por edhe detyrim moral ndaj të tashmes dhe të ardhmes sonë të përbashkët. 


Ligji nr. 10463, datë 22.09.2011 “Për menaxhimin e integruar të mbetjeve” ka qenë dhe mbetet një pjesë e rëndësishme e debateve të institucioneve kushtetuese, faktorëve politikë, specialistëve të mjedisit, qytetarëve, shoqërisë civile në përgjithësi. Më konkretisht, diskutimet kanë qenë të fokusuara në dy nene të ligjit: 22 dhe 49. Unë nuk po ndalem në detaje, pasi ministri i Mjedisit i citoi, por po i përmend shkurt. Neni 49 bie në kundërshtim me qëllimin e ligjit, që, sipas parashikimit të nenit 1, ka mbrojtjen e mjedisit dhe shëndetit të njeriut, nëpërmjet parandalimit ose pakësimit të ndikimit nga gjenerimi dhe menaxhimi i mbetjeve. Neni 6 përcakton se përparësi në menaxhimin e mbetjeve i jepet parandalimit të mbetjeve. Në të dy rastet prioritet është reduktimi i mbetjeve. 

Ne vlerësojmë se lejimi i importit të mbetjeve nuk ndihmon në reduktimin dhe riciklimin e mbetjeve në territorin e Republikës së Shqipërisë. Dhe më e rëndësishmja: importimi i mbetjeve shton edhe përdorimin e burimeve të mbetjeve. 

Të nxisësh importin do të thotë t’i biesh shkurt për të plotësuar kërkesat e një grupi biznesi, të cilin ne nuk e injorojmë apo neglizhojmë, por ne vlerësojmë se kërkesa në vend është e mjaftueshme për të plotësuar kërkesën e këtij sektori të biznesit për riciklimin. Pa dyshim, që të plotësosh këtë kërkesë do të thotë që secili prej institucioneve tona publike të bëjë detyrat e veta, do të thotë që njësitë e qeverisjes vendore të marrin seriozisht ngritjen e një sistemi të integruar të menaxhimit të mbetjeve, do të thotë që institucionet qeverisëse të bëjnë presionin e duhur pozitiv ndaj të gjithë faktorëve, edhe ndaj njësive të qeverisjes vendore, për t’i çuar drejt ndarjes në burim dhe drejt riciklimit. 

Në kushtet e mungesës së këtij presioni pozitiv, pra në kushtet kur kërkesa në vend plotësohet nga importi, asnjë nga institucionet nuk do të lëvizë, të gjithë do të flenë gjumë dhe do të ndiehen rehat, sepse kanë plotësuar nevojat e një grupi biznesi në Shqipëri për riciklim, nëpërmjet importit. Ka kaluar kaq kohë dhe akoma nuk ka një përqindje të kënaqshme të riciklimit në burim. Njësitë e qeverisjes vendore, që nuk kanë pasur mbështetje qeveritare deri më sot, me të drejtë nuk kanë filluar ende të kenë landfill-et e tyre, siç e tha edhe deputeti Braçe. Sot mbetjet në Shqipëri mblidhen në fusha mbetjesh jashtë të gjitha standardeve. 

Ndërtimi i landfill-eve pa dyshim që ka kosto, kërkon burime të tjera buxhetore shtesë, por mbi të gjitha edhe të donatorëve, të institucioneve të huaja, të cilat nuk mungojnë. Po pse nuk kemi pasur ne një zhvillim pozitiv në drejtim të mbulimit me landfill-e të Shqipërisë? Sepse institucionet tona nuk kanë pasur një qasje të përbashkët, sepse ato s’kanë pasur vullnetin politik për të zgjidhur në të mirë të shëndetit të qytetarëve çështjen e menaxhimit të mbetjeve në Shqipëri. 

Ne mendojmë se qeveria ka një rol shumë të madh për të luajtur. Së pari, për të fuqizuar njësitë e qeverisjes vendore në mbledhjen e tarifës së pastrimit, e cila është në kuotat më të ulëta në rajon. Së dyti, për t’i mbështetur në bashkëpunim me institucionet financiare ndërkombëtare me burime financiare, që do të mundësonin ndërtimin e landfill-eve apo të të gjitha teknologjive të tjera për menaxhimin e mbetjeve. 

Ne mendojmë se në pamje të parë ky ligj, pa dyshim për një pjesë të caktuar, për biznesin e ricikluesve, duket i dhimbshëm,por nga ana tjetër do të kthehet në një presion të duhur ndaj të gjithëve ne, njësive të qeverisjes vendore apo qendrore, që të zgjidhin një herë e mirë çështjen e menaxhimit të integruar të mbetjeve, çështjen e mbledhjes së diferencuar të mbetjeve, duke reduktuar mbetjet e pariciklueshme në vendin tonë. Kjo është qasja jonë e ndryshme nga ajo e maxhorancës së djeshme, e cila i ra shkurt. E la Shqipërinë me një standard nga më të ulëtit në rajon për sa i përket menaxhimit të integruar dhe plotësoi menjëherë kërkesën e biznesit nëpërmjet importit. 

Kjo nuk është kaq e thjeshtë, sepse, nëse do të kishim institucione me integritet, do të kishim laboratorë, do të kishim kontrollin e duhur në pikat doganore. Importimi i mbetjeve nuk do të ishte më problem shqetësues, ashtu siç nuk është në vende të tjera të Europës, por të Europës së përparuar dhe jo në vendin tonë, ku kontrolli është në nivelet më të ulëta, ku bashkë me hapësirën apo mbetjet, që ligji iu jep hapësirë të importohen, pa le se ç’mund të hyjë, duke ditur që në krahun tjetër, pra në krahun e biznesit të mbetjeve përtej kufijve tanë, rrjetet mafioze kanë shtrirë duart e tyre. 

Në debatet e kaluara kërkesa e grupit nismëtar qytetar për anulimin e importit të mbetjeve është cituar si në kundërshtim me direktivën e BE-së dhe ligji është shitur si konform kësaj direktive. Në fakt, sipas direktivës, neni 16 i saj, çdo vend duhet të synojë të menaxhojë mbetjet e veta dhe mbetjet duhet të trajtohen sa më afër burimit të prodhimit. BE-ja ka lejuar kufizimin e importit të mbetjeve në shtetet anëtare, duke përcaktuar hapësirën e vendeve për të vendosur vetë se çfarë lloj mbetjesh do të importohen, sasinë e tyre, në cilën mënyrë, nga cili vend etj. 

Për aq kohë sa BE-ja u jep mundësi vendeve anëtare të kufizojnë importin, do të thotë që vendeve joanëtare, që aspirojnë anëtarësimin, u lejohet kufizimi, pse jo edhe ndalimi, për aq kohë sa BE-ja nuk ka dispozita që u drejtohen pikërisht këtyre vendeve dhe se importi i mbetjeve nuk është kusht për pjesëmarrje në BE. Kështu, importi i mbetjeve bie ndesh me prioritetin që duhet të ketë trajtimi i mbetjeve që prodhohen nga tregu shqiptar. Kjo do të thotë që me politika stimuluese fiskale, siç janë heqja e TVSH-së apo subvencionet, duhet stimuluar industria e riciklimit që trajton mbetjet lokale. Lejimi i importit i bën të pamundura politika të tilla shtetërore, pasi nuk mund të subvencionohet trajtimi i mbetjeve që vijnë nga jashtë. Për më tepër, importimi i mbetjeve nga jashtë ul interesin për trajtimin e mbetjeve që prodhohen brenda territorit të Republikës së Shqipërisë.

Referuar marrjes së masave, Ministria e Mjedisit në bashkëpunim me ministritë e linjës, ka iniciuar procedurën për ngritjen e Komitetit Kombëtar të Menaxhimit të Integruar të Mbetjeve, me qëllim ngritjen e strukturave dhe marrjen e masave konkrete për menaxhimin e integruar të tyre. 

Së fundi, vlerësojmë se me anë të këtij projektligji zgjidhet përfundimisht edhe çështja e referendumit kundër importimit të tyre, që ishte parashikuar për t’u zhvilluar më 22 dhjetor 2013. Mbi të gjitha, ky projektligj i jep integritet parlamentit, qeverisë, institucioneve publike dhe i jep fund asfiksimit të mjeteve demokratike të vendimmarrjes, me pjesëmarrjen e shoqërisë civile dhe të publikut nëpërmjet taktikave hileqare, procedurale, shtyrjes së mundimshme dhe në infinit të trajtimit të një nisme që vjen nga shoqëria civile apo grupet e qytetarëve.

Faleminderit!

Ilir Meta – Faleminderit!

Zoti Baraj ka fjalën.

Besnik Baraj – Faleminderit!

Ka një lidhje shumë të ngushtë ndërmjet cilësisë së menaxhimit të mbetjeve të një vendi, të një shoqërie, me cilësinë e qeverisjes së atij vendi. Në fakt, kur një problem jo i lehtë si ky i mbetjeve, një shoqëri nuk është në gjendje ta menaxhojë, aq më tepër problematika të tilla, si kujdesi shëndetësor, edukimi apo transporti, ka pak gjasa që në atë vend të funksionojnë me standardet e vendeve të zhvilluara. Në këtë kontekst, kemi pasur një retorikë propagandistike të zhvilluar pa fund në këto 8 vjetët e fundit për ritmet e zhvillimit të Shqipërisë dhe nga ana tjetër peizazhin shqiptar të kontaminuar me mbetje, lumenjtë, detet, fushat, kodrat, kudo ku arrinte dora e njeriut, kemi pasur përhapjen e mbetjeve, që duket si një foto cinike përballë propagandës jorealiste, që s’bënte gjë tjetër, veçse tentonte të gënjente një popull të tërë dhe që nuk vendoste se si duhet dhe sa duhet mekanizmat për të nxitur zhvillimin real të këtij vendi. 

Nëse do të shohim rajonin dhe po ta krahasojmë veten me të, pa dyshim jo me Francën dhe Suedinë, por me vendet fqinje që kanë kaluar një histori të ngjashme me ne dhe pak a shumë kanë një mentalitet të ngjashëm, vihet re një kontrast i jashtëzakonshëm. Unë do të veçoja Malin e Zi. Të gjithë, kur kalojmë atje, e shohim shumë qartë se çfarë ndryshimi ka në aspektin për të cilin po flasim. 

Është një postulat në përgjithësi për mbetjet, ku thuhet se keqmenaxhimi i mbetjeve gjithmonë është me kosto shumë më të lartë sesa mirëmenaxhimi i tyre, kjo edhe nga pikëpamja financiare. Keqmenaxhimi i mbetjeve ka një impakt të jashtëzakonshëm në sektorë të ndryshëm të ekonomisë dhe në përgjithësi të jetës së njeriut, ka një impakt të jashtëzakonshëm në zhvillimin e turizmit, ka një impakt të jashtëzakonshëm në kontaminimin e tokës, të ujit, të ajrit. 

Lidhur me djegien e mbetjeve, do të bashkohesha me shqetësimin e kolegut Braçe, që, për fat të keq, diku nga mosdija, diku nga mosmonitorimi, mbetjet sot digjen jo vetëm në ato vende që relativisht mund të quhen larg qyteteve, por shpesh digjen edhe në lagje. Kjo ka një impakt të jashtëzakonshëm negativ për shëndetin e njeriut.

Në këtë drejtim do të duhet patjetër që shumë faktorë të shoqërisë sonë, duke përfshirë Ministrinë e Shëndetësisë, pushtetin lokal, Ministrinë e Arsimit, të ndërthuren dhe të ngrenë sensibilitetet e nevojshme për të mos lejuar dukuri të tilla.

Ku jemi ne sot pas dy vjetësh që ky ligj u miratua? Nëse para dy vjetësh do të merreshin në konsideratë nga maxhoranca e asaj kohe, “prepotente” do të thosha, argumentet tona, nuk do të ishim në këtë gjendje. Në atë kohë ne kemi ngritur po të njëjtat argumente, po të njëjtat arsyetime, të cilat realisht ekzistojnë, sepse këto janë edhe orientime të të gjithë dokumenteve kryesore të institucioneve ndërkombëtare në lidhje me mënyrën se si duhen menaxhuar mbetjet, për të çuar në finale sa më pak mbetje, duke e futur këtë në procesin e riciklimit.

Ajo që do të theksoja, në fakt këtë e theksuan edhe kolegët e tjerë, është se në tërë këtë panoramë kemi një element që është një premisë, një dritë jeshile dhe shprese se edhe ne si shoqëri mund të realizojmë mirëmenaxhimin e mbetjeve si vendet e tjera, dhe kjo është ekzistenca në Shqipëri e disa sektorëve të përpunimit të mbetjeve, të cilët bëjnë pjesën e tyre, por, sigurisht, kjo është e pamjaftueshme. 

Po t’i hedhësh një sy të kujdesshëm këtij ligji që ne kemi miratuar, vihet re se pothuajse asnjë element i tij nuk zbatohet, nuk po flas për amendimet, por për ligjin e integruar të mbetjeve. Pushteti lokal ndodhet përpara një përgjegjësie të jashtëzakonshme. Ai është garancia për të siguruar pastrimin e Shqipërisë dhe njëkohësisht për të minimizuar impaktet në të gjithë ata sektorë që përmendëm, të cilët kanë rëndësi të jashtëzakonshme për zhvillimin e shoqërisë sonë. Duhet bërë ndarja në burim. Roli i pushtetit lokal nuk duhet të jetë i fragmentarizuar, por duhet të kombinohet me gjithë sektorët e tjerë.

Në fushatën tonë elektorale ka pasur një ide lidhur me ngritjen e një agjencie pastrimi. Nuk e di nëse këtë do ta marrë përsipër ky komitet që përmendi zëvendëskryeministri pak më parë.

 Legjislacioni shqiptar për problematikën e menaxhimit të integruar të mbetjeve është fragmentar, është i shpërndarë në përgjegjësi në institucione të ndryshme dhe shpesh moskoordinimi dhe integrimi edhe i aspektit ligjor krijon premisat që të kemi një realitet sikurse e kemi patur deri tani.

Unë shpresoj që ose ky komitet, ose ngritja e një agjencie kombëtare për pastrimin mund të marrë përgjegjësinë e duhur për të realizuar këtë sfidë, që, sikurse e thamë edhe në relacion bashkë me kolegun Shalsi, nuk është një sfidë e biznesit riciklues, por është sfidë e Parlamentit, e qeverisë, e pushtetit lokal, e shoqërisë civile, është sfidë për mediat, është sfidë e çdo familje. Gjithsecili nga këta faktorë duhet patjetër të mos jetë i shkëputur dhe i izoluar, në mënyrë që ne, realisht, ta përballojmë këtë dhe të mblidhemi pas një apo dy vjetësh e të shikojmë vërtet që edhe në Shqipëri më së fundi ka marrë zgjidhje ky problem, që ka një impakt të jashtëzakonshëm në të gjitha drejtimet.

Faleminderit!

Ilir Meta – Faleminderit, zoti Baraj!

Fjalën e ka zoti Haxhinasto. 

Edmond Haxhinasto – Faleminderit, zoti Kryetar!

Të nderuar kolegë deputetë,

I nderuar zoti Kryeministër,

Qëllimi madhor i një ligji është gjithmonë që t’u japë qytetarëve një standard të ri në cilësinë e jetës, dhe ne gjykojmë se ky ligj e bën këtë nëpërmjet garantimit të një cilësie të re të mjedisit në Shqipëri, por veçanërisht në drejtim të ruajtjes së tij nga një potencial i madh ndotës. Importimi i mbetjeve, edhe për qëllime riciklimi, në një analizë të përfitimit dhe kostos, duke bërë një vlerësim integral të kostos, me të gjitha elementet e saj: përfitimin ekonomik, shëndetin publik, qoftë edhe punësimin, në stadin aktual ku është Shqipëria, rezulton që ndikon ndjeshëm nga ana e kostos. Graviteti i kësaj kostoje nuk mund të jetë ndryshe, vetëm përkeqësues, kur situata e krijimit, e menaxhimit dhe e trajtimit të mbetjeve në vend është tepër problematike.

Do të flisja me një përqasje tjetër për këtë ligj nëse sot krijimi, mbledhja dhe trajtimi i mbetjeve në vend do të realizohej sipas standardit që garanton një impakt ndotës në kufijtë e pranueshëm, por nuk besoj se ndokush në këtë sallë apo edhe jashtë saj sot mendon se mbetjet trajtohen sipas këtyre standardeve, dhe për më tej, impakti i ndotjes së mbetjeve në vend ka kaluar shpesh edhe jashtë kufijve. Pra, në fund të ditës, nga ky ligj do të përfitojnë shumë më tepër shqiptarë sesa do të përfitonin nga importimi i mbetjeve.

Ligji, siç u tha edhe nga kolegët e tjerë, është në përputhje të plotë me direktivën evropiane, e cila kërkon që çdo vend të synojë të menaxhojë mbetjet e veta, në mënyrë që të trajtohen sa më pranë burimit. Por jam i sigurt se zbatimi i një direktive të tillë nuk bie aspak ndesh me industrinë përpunuese ricikluese, pasi e bën dhe do ta bënte këtë industri më të interesuar në trajtimin e mbetjeve të vendit, e bën atë që të jetë një partner serioz i përpjekjeve të përbashkëta edhe të kësaj qeverie për të realizuar ndarjen e mbetjeve në burim, për t’i mbledhur dhe për t’i përpunuar ato duke krijuar vlerë të shtuar, por mbi të gjitha, për të arritur një objektiv tjetër madhor, që është krijimi i një sjellje të re ndaj konsumit.

Ky ligj mund të trajtohet në një farë mënyre edhe si moratorium. Sigurisht, ne jemi mësuar me disa moratoriume për të ndalur fenomene të cilat nuk kemi mundur t’i kontrollojmë dot (ju kujtoj atë të mjeteve lundruese, i cili pati patjetër edhe ndikimet e veta negative në zhvillimin e industrisë turistike), por natyrshëm, pas krijimit të kapaciteteve tona, regjimi i trajtimit të mbetjeve mund të rivlerësohet.

Shumë vende të botës ngrenë industri për riciklimin e mbetjeve, përfshirë edhe ato shumë të rrezikshme dhe radioaktive. Por këtë e realizojnë pasi të kenë arritur standardin më të lartë të përpunimit të mbetjeve të veta dhe pasi kanë krijuar një avantazh konkurrues me vendet e tjera. 

Unë nuk mendoj se aktualisht kemi avantazh konkurrues në trajtimin e mbetjeve apo të lëndëve të caktuara, krahasuar me vendet e tjera, qofshin këto edhe të rajonit. Kapacitetet monitoruese të sektorit të mjedisit duhet të ringrihen urgjentisht; industria ricikluese në vend natyrshëm që është e rëndësishme të zhvillohet, por nuk mund ta shikojë këtë industri me përmasa të tilla, të cilat shkojnë përtej kapaciteteve dhe volumeve që ka sot vendi, aq më tepër, siç e tha edhe ministri, që sasira të mëdha mbetjesh aktualisht eksportohen jashtë. Pra, nuk mund të lejojmë që si mungesë e kapaciteteve monitoruese dhe volumeve të mëdha përpunuese, të cilat, sigurisht, ushtrojnë presionin e tyre edhe te ligjvënësit, të përfundojnë me procese riciklimi edhe elemente shumë të rëndësishme të aseteve tona publike. Këtë nuk mund ta lejojmë! Aktualisht, këto industri po krijojnë kosto të mëdha në riciklimin e vlerave publike, aseteve publike, të pronave publike. Ju e dini mirë për çfarë po flas, veçanërisht për ato që garantojnë siguri më të lartë rrugore, puseta, kabllo të tensionit të lartë, por edhe sinjalistikë, shina dhe shumë elemente të tjera të pasurive publike dhe të infrastrukturës publike.

Në përfundim, jam i bindur se ky ligj do të ketë një impakt shumë pozitiv edhe në riorientimin e industrisë vendase ricikluese, në menaxhimin me një koncept të ri të mbetjeve në vend, duke vendosur, e përsëris, një përqasje të re ndaj konsumit, që në fund të ditës të kemi një mjedis më të pastër për çdo shqiptar dhe cilësi më të mirë jete për të gjithë ne.

Faleminderit!

Ilir Meta – Fjalën e ka zoti Namik Dokle. 

Namik Dokle – I nderuar zoti Kryetar,

Të nderuar deputetë,

Dikur i madhi Ajshtajn thoshte: “Për të zgjidhur një problem duhet ndryshuar filozofia që e ka pjellë problemin”. 

Në çështjet e mjedisit në Shqipëri kanë konkurruar dy filozofi krejt të ndryshme dhe të kundërta me njëra-tjetrën. 

E para është shfrytëzimi i mjedisit si hapësirë për mafiozët për t’u pasuruar në kurriz të qytetarit dhe e dyta është mjedisi si hapësirë për një shëndet të sigurt për qytetarin.

Pikërisht sot, ndryshimi i këtij ligji i jep prioritet dhe vendos në vendin e duhur filozofinë e dytë në kundërshtim me filozofinë e parë, sepse ky ligj është diskutuar pesë herë në parlament, opozita jonë e atëhershme pesë herë e ka kundërshtuar, është mbështetur fuqimisht në mënyrë reciproke nga shoqëria civile dhe nga ana jonë për shoqërinë civile, megjithatë, qeveria e kaloi me këmbënguljen dhe me kokëfortësinë e saj duke zbatuar pikërisht atë filozofi plaçkitëse dhe grabitëse mbi mjedisin; e miratoi këtë projektligj dhe e bëri ligj edhe pse në një moment të caktuar Presidenti i Republikës e ktheu për rishqyrtim.

Atëherë ne duhet të shtrojmë pyetjen: Si duhet të ndërveprojë shoqëria, institucioni i Parlamentit dhe institucionet e tjera? Kujtoj këtu një bulevard të njërit prej qyteteve më të mëdha të botës, Meksikos, i cili ka monumente presidentësh, perëndish etj., etj., por ka një palmë, që mund të jetë gati 100 vjeçare, e cila quhet “Palma e lirisë”. Pse e kanë emërtuar kështu? Sepse qytetarët e rrethuan dhe nuk lejuan që të prekej kjo palmë. 

Pandi më shikon dhe më thotë: përse shkon aq larg? Po vij më afër, po vij në një shtet ballkanik. Për të zgjeruar parkimin në oborrin e saj, një ambasadë e huaj kërkoi të presë një pishë, dhe qeveria i dha leje, por deputetët e të gjitha partive të atij vendi vendosën që të bëjnë votëbesimin e qeverisë për të mos e prekur këtë element mjedisi. Dhe kështu vepruan. 

Atëherë, unë mendoj se një nga kyçet tona është që shoqëria civile të bashkëpunojë me institucionet që e kanë për detyrë të bëjnë këtë gjë. 

Por çfarë ka ndodhur në Shqipëri? Çfarë ka ndodhur me terrenin konkret të Shqipërisë? Kësaj qeverie që iku dhe qeverive të tjera u janë vënë shumë emra: “qeveria e kontrabandës”, “qeveria e kolerës”, “qeveria e fajdeve”, “qeveria e familjes”, por kësaj që iku i shkon më shumë mbase edhe emri “qeveria e plehrave”, sepse të miratosh pesë herë me një kundërshti të të gjithë opinionit të njëjtin ligj për të sjellë plehrat e vendeve të tjera në vendin tënd, nuk mund të ketë asnjë etiketim të ndonjë lloji tjetër. Rezultatin në terren e shihni të gjithë, është katastrofik, sepse kudo shikojmë atë çfarë na dhemb dhe, mbi të gjitha, i dhemb popullit, u dhemb atyre që vuajnë.

Po sjell vetëm dy-tre shembuj nga testimet shkencore apo edhe statistikore që janë bërë në Shqipëri. Dihet që dy elemente, oksidi i azotit dhe benzeni, në kontakt me shiun e me ujërat kthehen në acide shumë të dëmshme, që shkaktojnë sëmundje të tilla si kanceri e kështu me radhë. Norma e BE-së për oksidin e azotit është 20, ndërsa e matur në Shqipëri në orën 8 të mëngjesit është 45.5 deri në 50.3, që do të thotë 2.5 herë më e lartë se sa norma e BE-së. Norma e benzenit në BE është 1.5, ndërsa në Shqipëri e matur në orën 8 të mëngjesit është 4.7 dhe në orën 9 shkon 5.3. 

Shikoni se ç’po ndodh me pyjet! Një shkretim total. Shikoni se ç’ndodh në Krujë dhe në Fushë-Krujë! Çdo ditë shtohet mundësia e prekjes së njerëzve nga kanceri, qoftë me kancer të lëkurës, qoftë me atë të rrugëve respiratore e kështu me radhë.

Mua më ka entuziazmuar fjala e Kryeministrit në mitingun elektoral të Krujës, kur iu drejtua popullit të Krujës duke u thënë se qeveria që po ikën i ka bërë Krujës atë që dy sulltanë nuk arritën dot t’ia bëjnë.

Tani ne duhet të kalojmë nga fjala në vepra për të shëndoshur jo vetëm Krujën, por të gjithë Shqipërinë nga ky shkretim mjedisor që ka ndodhur.

Ndërkohë, cila ishte filozofia e qeverisë që iku? Këtu, kur po diskutonim dekretin e Presidentit për kthimin e këtij ligji, përfaqësuesi i qeverisë për mjedisin tha: “Kjo është një çështje që nuk ekziston, dhe kur them që nuk ekziston, kjo është provuar nga të gjitha institucionet”.

Atëherë deputetët bënin po ato pyetje që i bëjnë edhe sot: Në qoftë se kjo çështje nuk ekziston, a ekziston kanceri? Mafia e plehrave a ekziston? Korrupsioni për këtë çështje a ekziston? Paaftësia kontrolluese e shtetit a ekziston? Të gjitha këto janë elemente për të cilat ne duhet të jemi shumë të ndërgjegjshëm dhe, mbi të gjitha, shumë të përgjegjshëm për ta ndryshuar këtë situatë, sepse, në të vërtetë, në kohën kur përfaqësuesi i qeverisë dhe të tjerët bënin deklarata të tilla, duke filluar nga ish-Kryeministri, në Shqipëri vinin njoftime të cilat ishin shumë alarmante: 

Nga Bari njoftohej se më 18 tetor 2010 u sekuestrua një anije me mbetje speciale e drejtuar për në Shqipëri. (Mbetje speciale janë ato më të rrezikshmet.) Në Peskara u sekuestruan 800 tonë mbetje speciale të drejtuara për në Shqipëri me anijen “Emily”. Prokurori i antimafies Antonio Laudati shprehet se nëpërmjet falsifikimit të dokumenteve, me fatura false dhe fatura shoqëruese të falsifikuara, janë trafikuar në Shqipëri mbetje speciale ose toksike, të klasifikuara si mbetje të tjera të listës së gjelbër.

Pra, në listën e gjelbër të qeverisë që iku futeshin mbetje të tilla sa ajo listë ishte nga më të zezat e listave që ka përjetuar dhe ka vuajtur Shqipëria.

Shtypi rus arrin të thotë që Shqipëria është një destinacion plehrash. Shtypi bullgar arrin të zbulojë që dy kompani plehrash kanë filluar funksionimin në Shqipëri pikërisht për të sjellë atë që është rreziku më i madh për shëndetin e njerëzve.

Pikërisht, duke analizuar këto, unë ftoj deputetët ta miratojmë këtë projektligj, sepse është një projektligj që ndryshon totalisht filozofinë e qeverisjes në çështjet mjedisore dhe vendos si prioritet filozofinë e hapësirës mjedisore si hapësirë shëndeti për shqiptarët.

Faleminderit!

Ilir Meta – Faleminderit, zoti Dokle!

Fjalën e ka zonja Eglantina Gjermeni.

Eglantina Gjermeni – Faleminderit!

Të nderuar kolegë deputetë,

Ligji themeltar i shtetit, Kushtetuta e Shqipërisë, ka përcaktuar një objektiv drejt të cilit duhet të ecë e gjithë veprimtaria shtetërore dhe publike: krijimit dhe ruajtjes së një mjedisi të pastër dhe të shëndetshëm, si edhe një zhvillimi të qëndrueshëm.

Ndërkohë, vendi ynë sot përballet me një situatë të rënduar të ndotjes mjedisore dhe një nga shkaqet kryesore është mosmenaxhimi i mbetjeve. Burimet kryesore të tyre janë mallrat dhe produktet e konsumit të përditshëm, inertet që vijnë nga ndërtimet, mbetjet spitalore dhe ato të rrezikshme.

Vendet e depozitimit sot janë të shpërndara në të gjithë vendin pa asnjë lloj kriteri, ndërkohë që është bërë shumë pak për menaxhimin e tyre.

Përballë kësaj situate projektligji i sjellë nga qeveria në Parlament është jo vetëm premtim i mbajtur i kësaj maxhorance, por edhe fillimi i një angazhimi për të trajtuar me përparësi këtë çështje që prek drejtpërdrejt jetën e qytetarëve.

Qëndrimi ynë ka qenë i qartë që në fillim. Ne e kundërshtuam dhe nuk e votuam ligjin e mëparshëm që i hapte rrugë importit të mbetjeve.

Ligji për menaxhimin e mbetjeve, i miratuar nga Parlamenti vetëm me votat e maxhorancës në atë kohë, duke krijuar mundësinë e importit të mbetjeve nga vende të tjera, pa u administruar dhe menaxhuar mbetjet tona, nuk bëri gjë tjetër veçse hapi një rrugë tjetër për ndotjen e mjedisit shqiptar.

Duke e vlerësuar rëndësinë e kësaj çështjeje, si dhe duke marrë në konsideratë dhe respektuar reagimin e qytetarëve dhe shoqërisë civile ndaj këtij ligji dhe efekteve të tij, mes vendimeve të para të qeverisë është marrë pikërisht ky projektligj që vjen sot në Kuvend.

Qeveria jonë, në zbatim të objektivave të saj, është maksimalisht e angazhuar të përputhë instrumentet ligjore shqiptare me ato të legjislacionit të BE-së, të cilat parashikojnë parandalimin e ndikimeve negative të gjenerimit të mbetjeve mbi shëndetin e qytetarëve dhe mjedisin, duke synuar nxitjen e përdorimit të mbetjeve is burim riciklimi.

Të nderuar deputetë,

Unë besoj se ky ligj do të sjellë efekte pozitive të menjëhershme në mjedis, në një zhvillim të qëndrueshëm të tij, por në anën tjetër nuk do të dëmtojë industrinë e riciklimit.

Sot në vendin tonë llogariten afro 80 subjekte që ushtrojnë veprimtari ricikluese. Nëse gjithçka menaxhohet si duhet, mbeturinat e gjeneruara brenda vendit janë të mjaftueshme për të përballuar nevojat e bizneseve të riciklimit, pa lindur nevoja të importojmë mbetje nga jashtë. Nëse sasia e mbetjeve mbahet në burim dhe administrohet mirë nga pushteti vendor, i cili është përgjegjës sipas ligjit, kjo do të ndihmonte edhe bizneset ricikluese.

Dua të theksoj se ndalimi i importit të mbeturinave bëhet për të vendosur standarde dhe për t’i realizuar ato. Në Shqipëri deri tani nuk janë ngritur kapacitetet e nevojshme për të menaxhuar mbeturinat e gjeneruara në vend dhe jo më të mendohet për të importuar nga vendet e tjera. Këto mbeturina mund të jenë burim i pashtershëm sëmundjesh, që mund të shoqërojnë breza të tërë dhe mund të dëmtojnë në mënyrë të parikuperueshme mjedisin.

Në Shqipëri mungojnë studimet epidemiologjike që të përcaktojnë impaktin e mbetjeve urbane në shëndetin e banorëve përreth këtyre zonave, masat për ta frenuar këtë fenomen dhe ndërtimi i vend-depozitimeve që plotësojnë kriteret për ruajtjen e mjedisit.

Ligji i menaxhimit të integruar të mbetjeve ndikon direkt në zhvillimin urban dhe në zhvillimin e turizmit, pasi pa një mjedis të pastër nuk mund të sigurohet dhe garantohet kurrsesi zhvillimi i qëndrueshëm në këta dy sektorë.

Gjendja aspak normale për sa i përket ndotjes ka bërë që edhe turistët e huaj, në raportimet që bëjnë pas vizitave të kryera në Shqipëri, të shkruajnë: “Vend me bukuri të rralla, njerëz mikpritës, ushqime tradicionale të shijshme, por pranë plazheve, anës rrugëve, ngado shikoje grumbuj plehrash”.

Imazhi i Shqipërisë së ndotur duhet të marrë fund një herë e mirë. Ne duhet të promovojmë një Shqipëri të pastër, pro mjedisit dhe në harmoni të plotë me natyrën. Kjo do të ndikonte direkt në rritjen e numrit të vizitorëve dhe turistëve të huaj, si dhe në rritjen e të ardhurave nga turizmi në ekonominë e vendit.

Unë mendoj se, përveç punës së strukturave, si në nivel qendror, por më shumë në nivel vendor, nevojitet edhe një sensibilizim i përgjithshëm i opinionit publik për të mbajtur sa më pastër mjedisin, pasi hedhja e mbeturinave pa kriter sjell dëme jo vetëm në shëndetin tonë, por edhe në një aspekt më afatgjatë, në mjedis, në prishjen e ekuilibrave natyrorë, dëmton industrinë e turizmit dhe, mbi të gjitha, cenon imazhin e vendit.

Prandaj mendoj se ky ligj i ri që po diskutojmë sot në Parlament, shoqëruar edhe me nisma për pastrimin dhe mirëmbajtjen e mjedisit janë rruga e duhur për të garantuar një zhvillim të qëndrueshëm si në fushën e zhvillimit urban, ashtu edhe të turizmit.

Faleminderit!

Ilir Meta – Faleminderit, zonja Gjermeni!

Fjalën e ka zoti Eduard Shalsi.

Eduard Shalsi – I nderuar Kryetar i Kuvendit,

Të nderuar kolegë,

Po citoj diçka që e rilexova pas shumë vitesh për ta shpjeguar më pas: “Degradimi i mjedisit, humbja e vlerave të mëdha natyrore, niveli i lartë i ndotjes së ajrit në qendrat urbane dhe industriale, erozioni masiv i tokës, dëmtimi i vazhdueshëm i pyjeve, ndotjet e ujërave tokësore dhe detare, kaosi i ndërtimeve në zonat e mbrojtura përbëjnë probleme të mëdha e të rënda për zhvillimin e vendit dhe risqe për një komprometim të zhvillimit afatgjatë.”

8 vjet më parë, pra në vitin 2005, këto shkruante Partia Demokratike në programin e saj. 8 vjet më pas është po e njëjta situatë. Absolutisht, asnjë presje nuk i heqim dhe çdo konstatim në këtë formë mbetet përsëri i vlefshëm. 

Garantuan që brenda 4 vjetëve zhvillimi i vendit do të merrte dimensionet e një zhvillimi të qëndrueshëm, efekte pozitive, ndërkohë që nuk ndodhi absolutisht asgjë.

Në programin e vitit 2009 për mbrojtjen e cilësisë së mjedisit dhe përdorimin e qëndrueshëm të burimeve natyrore, ndryshe nga viti 2005, e vinin theksin edhe në disa instrumente bazë për mbrojtjen dhe rritjen e cilësisë së mjedisit. Thoshin se politikat dhe zhvillimet mjedisore do të mbështeten me fonde të konsiderueshme publike dhe private dhe madje deri në fund të mandatit do të dyfishonin fondet publike për mjedisin dhe zhvillimi i qëndrueshëm do të njihte një aspekt të paparë në historinë e Shqipërisë.

Jo vetëm që këto angazhime nuk u bënë realitet, por, përkundrazi, situata mjedisore erdhi duke u përkeqësuar për shkak të papërgjegjshmërisë qeveritare. Shqipëria e sotme është më e ndotur dhe më me plehra sesa ajo e 8 vjetëve më parë. Madje 2 vjet më parë nuk mjaftonin mbetjet e brendshme, por kjo qeveri (2005-2013) mori edhe një vendim për të sjellë mbetje nga jashtë.

E kemi kundërshtuar atëherë dhe po e bëjmë realitet sot. Sot ne kemi një vendim sa të domosdoshëm aq edhe të rëndësishëm për nga pikëpamja e qasjes së zgjidhjeve mjedisore. Ky vendim përbën një lajm të mirë se ne po lëvizim në drejtimin e duhur. Sot të ndalosh importin e plehrave në Shqipëri nuk do të thotë thjesht dhe vetëm të pengosh ardhjen e tyre nga jashtë, por, përpara së gjithash, të ndryshosh mënyrën e të parit dhe të menduarit për mbetjet në Shqipëri.

Kudo në botë qeveritë po përpiqen të gjejnë mënyra të ndryshme për prodhimin e produkteve nga mbetjet. Riciklimi po rritet, ndërkohë që lëndët e para po bëhen gjithnjë e më të rralla dhe më të kushtueshme. Ripërdorimi i mbetjeve ka filluar të ndihmojë për frenimin e degradimit të mjedisit mbeturinat nga një problem dhe një çështje shqetësuese për shëndetin, tashmë janë kthyer edhe në një biznes të madh. 

E pra, me këtë vendim qeveria po dëshmon se mbetjet kërkon t’i konsiderojë jo më një problem, por një mundësi; t’i konsiderojë mbeturinat e brendshme një oportunitet, që duhen shfrytëzuar dhe jo një realitet që duhet mohuar, siç ka ndodhur deri tani. 

Kolegë të nderuar, më duhet t’ju them se ky vendim do të ishte krejtësisht i pamjaftueshëm në rast se nuk do të shoqërohej me një seri masash të tjera. Riciklimi dhe ripërdorimi duhet të jenë prioritete, që do të thotë se ndarja e mbetjeve duhet të fillojë sa më shpejtë të jetë e mundur. Madje duhet të fillojë nga ne, nga institucionet shtetërore, nga parlamenti, nga ministritë. Gjej rastin të përshëndes një ministër, i cili disa ditë më parë na tregoi se po fillonte ta bënte realitet në ministrinë e tij ndarjen në burim të mbetjeve.

E pra, nëse nuk japim shembullin konkret se jemi në gjendje të ndajmë mbeturinat në institucionet shtetërore, sa bindës do të ishim në rast se do t’ia kërkonim pjesës tjetër të shqiptarëve?

Ndarja në burim do të krijonte vlera për sektorin privat për të investuar, por gjithmonë e shoqëruar edhe me vendosjen e incentivave ekonomike.

Sot ne kemi një industri riciklimi në Shqipëri, por jemi të bindur se, nëse do t’i krijohen kushtet, industria do të kishte nevojë për t’u pesëfishuar apo dhjetëfishuar, për të përpunuar lëndën e parë vetëm nga Shqipëria. Do të duhet kohë të shkojmë te një Shqipëri pa plehra, te një Shqipëri e pastër. Ky është një vendim i rëndësishëm, sepse me këtë vendim dhe me këtë hap ne kemi marrë drejtimin e duhur, që do të kërkojë edhe mobilizimin e të gjithë aktorëve, autoriteteve publike, qytetarëve, industrisë dhe shoqatave.

Faleminderit!

(Drejtimin e seancës e merr zoti Vangjel Dule.)

Vangjel Dule – Faleminderit, zoti Shalsi!

Zoti Bitri, urdhëroni!

Robert Bitri – I nderuar zoti nënkryetar i seancës,

Të nderuar deputetë,

Sot ne po shqyrtojmë ndryshimin e ligjit nr. 10463, datë 22.09.2011 “Për menaxhimin e integruar të mbetjeve”, që konsiston në moslejimin e importeve të mbetjeve të rrezikshme dhe jo të rrezikshme në Republikën e Shqipërisë.

Ky është një vendim i rëndësishëm dhe i domosdoshëm. Nga takimet në komision, me të gjithë aktorët dhe faktorët, dolëm në një përfundim: kjo masë është e nevojshme, por duhet të shoqërohet me shpejtimin dhe trajtimin e plehrave në vendin tonë. 

Ne jemi para faktit se disa sipërmarrës kanë investuar një pjesë të pasurisë së tyre në industrinë e riciklimit të mbetjeve, duke e mbështetur këtë veprimtari në importin e mbetjeve nga vendet e tjera. Kjo për arsye se shoqëria shqiptare nuk e ka vënë në binarët e duhur përpunimin e plehrave. 

Ne të gjithë jemi të ndërgjegjshëm se ky ligj duhet të garantojë mbrojtjen e mjedisit dhe të shëndetit të njeriut, nëpërmjet parandalimit ose pakësimit të ndikimeve negative, nga gjenerimi dhe menaxhimi i mbetjeve.

Pra, ky ndryshim duhet të shoqërohet edhe me masa të tjera nga qeveria dhe pushteti lokal.

E gjithë shoqëria duhet të ndërgjegjësohet për një gjë: vendi do të jetë më i pastër vetëm kur të gjitha hallkat e pushtetit dhe të shoqërisë shqiptare do të zbatojnë me rigorozitet detyrat e tyre ligjore, shoqërore dhe qytetare.

Ne sot ndiejmë keqardhje për vështirësitë që mund të hasen në shoqëritë e riciklimeve. Ne duhet të fillojmë të mendojmë ndryshe, jo të importojmë plehra, por të mendojmë për të shtuar projektet pilote, si në Lezhë dhe në qytete të tjera, që ato të jenë efektive dhe shembull pozitiv për të gjithë shoqërinë, qeverinë, pushtetin lokal, në ndarjen dhe në grumbullimin e diferencuar të plehrave dhe në vënien e tyre në dispozicion të kësaj industrie.

Dispozitat që lejojnë importimin e mbetjeve, me qëllim riciklimin e tyre në Shqipëri, bien në kundërshtim edhe me direktivën e BE-së për zbatimin e parimit të vetëmjaftueshmërisë dhe aftësisë. Sipas kësaj direktive, neni 16, theksohet se çdo vend duhet të synojë të menaxhojë mbetjet e veta dhe ato duhet të trajtohen sa më afër burimit nga dalin.

Plani kombëtar i menaxhimit të integruar të mbetjeve dhe përfundimi i planeve rajonale për vendosjen e menaxhimit të integruar të mbetjeve duhet të fillojë të japë efektet e tij pozitive. Përcaktimi i përparësive në ligje, strategji, plane dhe programe të menaxhimit të integruar të mbetjeve të trashëguara do të bëhet duke pasur parasysh:

Së pari, parandalimin e mbetjeve.

Së dyti, përgatitjen për rikuperim.

Së treti, riciklimin.

Së katërti, rikuperimin etj.

Së fundi, asgjësimin e tyre.

Kjo fillon me ndërgjegjësimin e qytetarëve dhe të pushtetit, si dhe vijon me zbatimin rigoroz të ligjeve për këto probleme. Pra, ky ndryshim është i domosdoshëm, por duhet të shpejtojmë edhe detyrimet e pushtetit, sidomos atij lokal, për të krijuar kushte në një kohë sa më të shpejtë për të prodhuar lëndën e parë për shoqëritë e riciklimit, që ato të punojnë me kapacitete të plota me lëndët nga përpunimi i plehrave tona dhe kjo gjë është e mundur të bëhet te ne. 

Pra, ndryshimi i neneve 22, 48 dhe 49 do të bëjë të mundur që vendi të mos ndotet më shumë nga plehrat e të tjerëve, por të shpejtojë trajtimin më të mirë të plehrave në vendin tonë dhe kjo do të bëjë të mundur që ne të kemi një vend më të pastër. Kjo është detyrë e qeverisë dhe e gjithë shoqërisë shqiptare.

Faleminderit!

Vangjel Dule – Faleminderit, zoti Bitri!

Zonja Kushi, urdhëroni!

Evis Kushi - I nderuar zoti nënkryetar i seancës,

Të nderuar kolegë deputetë,

Sot po diskutohet një projektligj shumë i rëndësishëm dhe jam e bindur se shumë shqiptarë kudo që ndodhen e ndjekin me interes dhe me vëmendje shumë të madhe këtë vendim që do të ndërmerret sot. Po ashtu jam shumë e bindur se sidomos qytetarët e Elbasanit, të cilët kam nderin dhe përgjegjësinë t’i përfaqësoj në këtë Kuvend, po e ndjekin me një interes shumë të madh këtë zhvillim, kjo pasi ata, përveç problemeve që kanë me papunësinë dhe varfërinë, si kudo në Shqipëri, vuajnë çdo ditë, prej shumë vitesh, pasojat e rënda të ndotjes së ajrit dhe të ujërave.

Kolegët parafolës i trajtuan qartë problematikat e menaxhimit të mbetjeve në Shqipëri, por unë dua të ndalem pak në qytetin e Elbasanit, i cili prej vitesh njihet nga të gjithë si një nga qytetet më të ndotura të Shqipërisë dhe sot mund të flisja shumë gjatë, sepse ka aq shumë për të thënë dhe ka aq shumë fakte për t’i renditur, por për shkak të kohës së kufizuar do të sillja në vëmendje vetëm disa detaje për të parë dhe kuptuar situatën alarmante në të cilën jetojmë.

Elbasani ka 128 mijë banorë dhe prodhon çdo vit 37 mijë tonë mbetje, të cilat depozitohen në shtratin e lumit Shkumbin brenda vijës së verdhë të qytetit, në kundërshtim me të gjitha aktet ligjore të Republikës së Shqipërisë, ku nuk zbatohen as rregullat dhe as procedurat në fuqi. Si pasojë, në këtë vend-depozitim, në mënyrë të vazhdueshme, ka dalje të pakontrolluara të gazrave të dëmshme, sidomos metan dhe dioksid karboni. Djegia e këtyre gazrave dhe mbeturinave të tjera, sidomos ato plastike, kryesisht gjatë muajve të verës, shkaktojnë një ambient ndotës shumë të rrezikshëm për shëndetin dhe jetën e qytetarëve. Madje jo vetëm për komunitetin që ndodhet pranë kësaj zone, por për të gjithë qytetin e Elbasanit. 

Në Elbasan statistikat tregojnë një vdekshmëri të lartë të shkaktuar nga sëmundjet kancerogjene. Shifrat janë vërtet rrëqethëse dhe vërtetojnë shkallën e lartë të ndotjes në këtë qytet. Studimet tregojnë se ndotja në këtë qytet është 3 deri në 4 herë më e lartë se normat e lejuara shqiptare dhe deri në 5 herë më e lartë se normat e lejuara ndërkombëtare.

Çfarë ka ndodhur në fakt? Qeveria e mëparshme nuk ka bërë asgjë në këta 8 vjet për ta ndaluar këtë rrënim të mjedisit. Nuk ka pasur asnjë iniciativë, asnjë projekt, asnjë mbështetje për ta shëruar këtë plagë ose të paktën për ta lehtësuar. Jo vetëm kaq, por është deklaruar pa përgjegjësi se ndotja në këtë qytet është brenda normave të lejuara. Kjo është një vrasje e dyfishtë. Përveç kësaj, stacionet monitoruese të ajrit në këtë qytet nuk funksionojnë prej vitesh dhe nuk bëhet asgjë për t’i riparuar ato dhe aq më keq Elbasani në këto kushte nuk përfshihet si prioritet në strategjinë e mjedisit të Shqipërisë.

Bashkia e Elbasanit, në mënyrë të vazhdueshme, është përpjekur për zgjidhjen e këtij problemi mjaft shqetësues, për ndërtimin e një landfill-i, sipas standardeve të kërkuara. Madje jo vetëm për qytetin e Elbasanit, por për të gjithë qarkun, sepse mund të theksoj këtu se vetëm qyteti i Elbasanit prodhon gati 80% të mbetjeve të të gjithë qarkut.

Në fakt, disponoj të gjithë informacionin zyrtar, që vërteton të gjitha këto përpjekje të bashkisë, duke përfshirë kërkesat, shkresat zyrtare drejtuar ministrive apo institucioneve të ndryshme, raportet teknike, projektet në bashkëpunim me specialistë, me institucione, me firma të specializuara për të bërë të mundur ndërtimin dhe funksionimin e një landfill-i për përpunimin e mbetjeve urbane në këtë qark.

Për fat të keq, qeveria e djathtë jo vetëm që nuk i ka mbështetur këto përpjekje, por, përkundrazi, i ka penguar ato, bashkë me mungesën e kuadrit ligjor, si dhe mungesën e koordinimit e të bashkëpunimit me njësitë vendore duke e lënë Elbasanin të rrënohet dhe të degradojë çdo ditë përpara syve tanë. Elbasanit, njërit prej qyteteve më të mëdha të Shqipërisë, njërit nga qytetet më të rëndësishme, përveç ndotjes së trashëguar industriale, që tashmë njihet nga të gjithë, i shtohet edhe ndotja nga mbetjet urbane. Përpjekjet e bashkisë, edhe pse nuk kanë qenë shumë të kushtueshme nga ana financiare, kanë mbetur në letër dhe kjo dëshmon mungesën e vizionit dhe të kujdesit të qeverisë së mëparshme për sa i takon mjedisit.

Po kështu, mungon edhe një projekt strategjik për ta vënë në eficiencë zonën industriale në këtë qytet për aktivitete të ndryshme, pa e cenuar mjedisin, pa e ndotur atë dhe në përputhje të plotë me standardet.

Në 8 vjet qeverisje Partia Demokratike, edhe pse e kishte të shkruar në programin e saj, siç e përmendën edhe kolegët parafolës, se do t’i jepnin fund gjendjes së trashëguar me mjedisin, nuk arriti të ndërtonte asnjë fushë të vetme të përpunimit të mbetjeve sipas standardeve, madje e vetmja fushë e tillë që ekziston sot në Sharrë është iniciuar me përpjekjet e Partisë Socialiste gjatë qeverisjes në atë kohë.

Në një situatë të tillë kaq alarmante dhe kaq problematike, kur Shqipëria në të katër anët e saj dominohet nga fusha mbetjesh mesjetare, deri dje me një qeveri të paaftë për ta menaxhuar këtë problem madhor, sot importohen nga jashtë vendit mbetje të cilat mund të përfshijnë edhe lëndë toksike të rrezikshme për shëndetin dhe jetën e njerëzve.

Tashmë dihet botërisht se vendet e pazhvilluara janë në shënjestrën e drejtpërdrejtë të interesave mafioze, që synojnë të përfitojnë nga depozitimi dhe asgjësimi i mbetjeve të rrezikshme. Prandaj në këtë këndvështrim, për fat të keq, importi i mbetjeve në vendin tonë mbart rreziqe të mëdha, për shkak të atyre arsyeve objektive që kolegët socialistë i kanë bërë të njohura edhe 2 vjet më parë përpara se ligji të miratohej.

Unë, shumë shkurt, do t’i përsëris edhe një herë disa nga arsyet kryesore: mungesa e standardeve të kontrollit në hyrje të këtyre mbetjeve të importuara; mungesa e standardeve lidhur me monitorimin e procesit të përpunimit të këtyre mbetjeve, si dhe, për fat të keq, një administratë lehtësisht e korruptueshme deri më sot, që është edhe një nga problemet kryesore që ka shoqëria shqiptare. 

E pra, për sa kohë që problemet e mësipërme janë prezente në Shqipëri, madje do të thosha në formën e tyre më të ashpër në këta 23 vjet demokraci, importi i mbetjeve duhet të ndalet sa më parë për të shmangur një rrezik të paimagjinueshëm, për të mbrojtur shëndetin dhe jetën tonë e të fëmijëve tanë.

Mua më vjen shumë mirë dhe jam shumë krenare përpara qytetarëve që qeveria e re ka një qasje krejt tjetër ndaj mjedisit. madje jo vetëm në lidhje me standardet e reja për administrimin dhe menaxhimin e mbetjeve urbane, por edhe në lidhje me ndotjen e shkaktuar nga industria e rëndë, ku përsëri Elbasani është një nga qytetet që vuan më shumë, por kjo mund të jetë çështje për një zotim tjetër. Qeveria bëri realitet, që ditën e parë të punës së saj, një nga premtimet më të rëndësishme të fushatës elektorale, që ishte arsye shumë e fortë se pse shqiptarët e votuan në këto përmasa Rilindjen. Po kështu, unë besoj shumë se kjo qeveri i ka të gjitha mundësitë, aftësitë, vizionin, përkushtimin dhe se do të punojë ditë e natë për t’i bërë realitet të gjitha premtimet e fushatës elektorale.

Faleminderit!

Vangjel Dule – Faleminderit, zonja Kushi!

Urdhëroni, zoti Kryeministër!

Edi Rama – Faleminderit, zoti drejtues i seancës!

Së pari, dëshiroj të përshëndes në emër të qeverisë qasjen e Kryetarit të Kuvendit në raport me procesin për të shkuar drejt miratimit të aktit normativ, duke bërë edhe një shtyrje tjetër nga axhenda, për të vazhduar kërkimin e konsensusit të opozitës dhe përpjekjen tonë për të ndihmuar opozitën që të gjejë rrugën e arsyes lidhur me domosdoshmërinë e një vendimmarrjeje të këtij Kuvendi. Gjithashtu, për të mos lejuar vakuumin që do të shkaktonte pozicioni i prerë që opozita kërkon qorrazi, por që, në fakt, është paralajmëruar nga Departamenti i Administratës Publike më parë se sa kjo shumicë të betohej në këtë Kuvend dhe njëkohësisht edhe nga drejtuesit e projektit SIGMA të BE-së.

Dëshiroj të shfrytëzoj këtë moment dhe këtë komunikim para Kuvendit, për të nënvizuar se e gjithë përpjekja e opozitës në këtë drejtim është një përpjekje që nuk çon asgjëkund, pra, nëse ne do të qëndronim në vend dhe nuk do të shkonim më tutje me aktin normativ, për t’i dhënë kohë Këshillit të Ministrave të përgatisë buxhetin dhe infrastrukturën përkatëse për rekrutimin, ngritjen në detyrë; mjetet financiare për shkollën e administratës publike, që parasheh konsensusi i disa muajve më parë, fondet për pagat e reja të nëpunësve civilë, që fitojnë statusin me ndërhyrjet e bëra disa muaj më parë në ligj, si dhe t’i propozojmë Kuvendit ndryshimet e duhura legjislative apo miratimin e akteve normative e nënligjore nga ana e qeverisë, për të bërë të mundur zbatimin e ligjit, pra shkurt dhe qartë, kjo bëhet për të ndihmuar opinionin publik të kuptojë deri në fund arsyet e aktit normativ dhe periudhën 6-mujore që garanton ky akt. Pa aktin normativ dhe pa vendimmarrjen e ndërmjetme të këtij Kuvendi, mes ligjit të vjetër dhe ligjit të ri, ne ndodhemi në vakuum dhe në pazbatueshmëri. 

Kjo shumicë dhe qeveria e Republikës së Shqipërisë kanë vetëm një synim: ta bëjnë ligjin e nëpunësit civil dhe të gjitha amendimet e këtij ligji, të miratuara me konsensus, të zbatueshme. Në këto kushte ligji është i pazbatueshëm. Fakti që, duke iu referuar disa neneve të para të ligjit të ri, statusi i nëpunësit civil do të shtrihet për shumë nëpunës të tjerë të administratës, që më parë nuk e gëzonin këtë status, dhe, nga ana tjetër, kategorizimi “nëpunës civil” do të përfshijë një numër të konsiderueshëm punonjësish të institucioneve të varësisë së ministrive dhe punonjësish të komunave të vendit, është i mjaftueshëm për të kuptuar se qeveria dhe kjo shumicë parlamentare kanë vetëm një qëllim: të krijojnë kushtet që administrata publike në këtë vend të zgjerohet e të forcohet dhe që kjo periudhë kohe të shërbejë për të bërë detyrat që buronin nga miratimi i ligjit të ri. 

Këto qeveria paraardhëse nuk i bëri, sepse ishte e zënë me vendime të panumërta në kundërshtim me legjitimitetin, që mungonte, në kundërshtim me Kushtetutën dhe me ligjet e Republikës së Shqipërisë, si dhe në kundërshtim me interesin kombëtar e publik. Qeveria paraardhëse nuk kishte kohë, nuk kishte fokus, aq më pak vullnet, për të bërë ato detyra që sot do të na kishin sjellë në kushtet kur ligji i ri do të ishte plotësisht i zbatueshëm, madje, dhe këtu dëshiroj ta mbyll këtë pjesë të parë të ndërhyrjes sime, vetë hartuesit e projektligjit të ri, së bashku me ekspertët e projektit të BE-së, të cilët ishin kyç në hartimin e ligjit të ri, kanë parashikuar shtrirjen e efekteve të ligjit një vit pas hyrjes së tij në fuqi dhe brenda këtij viti afatin e nevojshëm për hartimin e akteve nënligjore të parashikuara në 6 muaj, përcaktime këto që pastaj u ndryshuan në mënyrë arbitrare nga qeveria paraardhëse dhe përkatësisht nga ministri i Brendshëm, në cilësinë e ministrit propozues, duke na sjellë në këtë pasojë. Ne thjesht dhe vetëm po ndërhyjmë për të penguar shtrirjen e kësaj pasoje në formën e një vakuumi dhe të një bllokimi të përgjithshëm të funksionimit institucional të administratës publike. Kështu garantojmë dhe një herë tjetër opozitën e Republikës së Shqipërisë se kjo shumicë është këtu për të mos përsëritur asnjë faj, gabim dhe asnjë vijë sjelljeje në vazhdën e fajeve, gabimeve dhe vijës së vjetër të sjelljes së qeverisë së mëparshme ndaj opozitës. 

Duke shprehur dhe një herë vullnetin tonë të plotë për të vazhduar të dialogojmë me të gjitha pjesët e opozitës, pa bërë asnjë përjashtim, mbetemi në dispozicion edhe në ditët në vijim dhe në një afat të arsyeshëm, për disa ditë më vonë, kërkuar nga Kryetari i Kuvendit, për të gjetur rrugën e arsyes dhe të konsensusit. Ne kemi të gjitha forcat numerike për të garantuar në bazë të Kushtetutës së Republikës së Shqipërisë atë konsensus që Kushtetuta e parashikon përtej shumicës së thjeshtë. Por, nga ana tjetër, kemi të gjithë vullnetin që përpara se të përdorim forcën numerike kushtetuese, të kërkojmë deri në sekondën e fundit mirëkuptimin dhe mbështetjen e opozitës në funksion të mbarëvajtjes së shtetit shqiptar dhe në funksion të nevojës së administratës publike dhe të gjithë nëpunësve të administratës publike, atyre që sot i parasheh ligji ekzistues dhe atyre që i parasheh, për një kohë të afërt, ligji i ri, në mënyrë që votimi të jetë shprehje e këtij mirëkuptimi. Ne e kemi thënë që ditën e parë, dua ta përsëris: se do t’i dëgjojmë me shumë vëmendje të gjithë, por do të udhëheqim, sepse mandatin e kemi marrë për të udhëhequr dhe jo për të bërë në vendnumëro vetëm duke dëgjuar. 

Nga ana tjetër jam shumë krenar që sot ky Kuvend do të miratojë përfundimisht ndalimin e importit të plehrave në Republikën e Shqipërisë. Ky Kuvend sot do të votojë për të çuar në vend një zotim solemn të marrë përpara publikut shqiptar dhe njëkohësisht për t’i dhënë mbështetjen e merituar një përpjekjeje të gjatë, deri edhe sfilitëse të shoqërisë civile dhe të gjithë faktorëve emancipues të shoqërisë shqiptare, që kanë kërkuar me këmbëngulje, përmes pengesash të panumërta dhe artificiale të vendosura nga qeveria paraardhëse që Shqipëria të mos jetë vendi i importit të plehrave. Shqipëria sot lëngon mes plehrash. Shqipëria sot është vendi më problematik për sa i përket mbledhjes dhe trajtimit të plehrave në të gjithë hartën e Europës. Shqipëria sot nuk garanton asnjë standard europian, por jo vetëm europian, në trajtimin e plehrave. Është krejtësisht e qartë që Shqipëria sot dhe nesër nuk mund të importojë plehra nga jashtë. Ka vetëm një arsye pse mafia u drejtohet vendeve si Shqipëria për të dërguar plehra dhe ka vetëm një arsye pse qeveritë e vendeve si Shqipëria, të dobëta në standarde dhe të paafta për të kontrolluar ruajtjen e standardeve nëpër kufijtë e tyre, i hapin rrugë importit të plehrave. Arsyeja është shumë e thjeshtë: interesa të jashtëzakonshme financiare që lidhen me fatkeqësinë e kombeve që lëngojnë në mungesë të qeverive dhe të shteteve që u shërbejnë interesave të këtyre kombeve. 

Ka vetëm dy kategori vendesh që importojnë plehra: ose vendet me standarde maksimale dhe me garanci maksimale, që i lejojnë vetes import edhe të mbeturinave më të rrezikshme, për shkak se kanë të gjitha aftësitë për t’i kontrolluar dhe për t’i trajtuar këto lloj mbeturinash, dhe vendet me standardet më të ulëta të kontrollit, madje inekzistente të përpunimit të tyre. Fatkeqësisht, Shqipëria që trashëgojmë bën pjesë tek të dytat dhe gjëja më e mirë që ne mund të bënim për Shqipërinë e rrënuar që trashëgojmë është ndalimi i importit të çdo lloj mbeturine. 

Plehrat në Shqipëri nuk do të hyjnë asnjëherë deri ditën kur Shqipëria të jetë në gjendje t’i seleksionojë, t’i ndajë, t’i mbledhë, t’i përpunojë plehrat që prodhon vetë. Pastaj, në një epokë tjetër, mund të jetë e mundur, por deri kur të vijë ajo ditë ne nuk kemi asnjë zgjedhje tjetër për të respektuar deri në fund popullin, për të respektuar deri në fund shëndetin e çdo qytetari dhe për të respektuar deri në fund interesin tonë kombëtar dhe publik. Nuk ka më plehra që të hyjnë në kufijtë e Republikës së Shqipërisë. Nga këtu fillon rimëkëmbja dhe nga këtu fillon edhe ripërtëritja e organizmit të këtij vendi me një politikë tërësisht të re në raport me mjedisin, në raport me mbetjet, në raport me ndotjet. 

Sigurisht, rruga për të shkuar deri atje ku qytetarët dhe ku ky vend e meriton, si një vend të cilit Zoti apo natyra i kanë falur bukuri të rralla, është një rrugë e mundimshme, nuk është një rrugë e shkurtër sot për nesër, por një rrugë që unë jam i bindur se kjo shumicë dhe kjo qeveri në 4 vjetët e ardhshëm do ta shkurtojnë, siç nuk kanë mundur ta bëjnë të gjithë ata që për 20 vjet e kanë lënë Shqipërinë të katandiset deri këtu: një vend i ndotur nga të katër anët, një vend ku bukuritë e rralla bashkë me cilësitë e mikëpritjes së këtij populli bashkëjetojnë nga të katra anët me plehrat, që i vrasin sytë çdokujt që e viziton këtë vend. Ne do t’i heqim plehrat nga sytë e gjithkujt që e ftojmë të vizitojë këtë vend, të shijojë bukuritë (dhe për të shtuar fuqinë tonë të industrisë së turizmit) dhe që nuk mund ta mikpresim sërish pasi e kemi shëtitur mes malesh, kodrash dhe pirgjesh me plehra.

Faleminderit!
(Drejtimin e seancës e merr zoti Ilir Meta.)

Ilir Meta – Faleminderit, zoti Kryeministër!

Fjalën e ka deputeti Eduard Bejko.

Eduard Bejko – I nderuar zoti Kryetar,

Të nderuar kolegë deputetë, 

Ne sot po diskutojmë një ligj të shumëpërfolur, gjë që është treguesi i rëndësisë dhe i mprehtësisë për problemin që trajton. Për probleme të ndryshme jemi mësuar rëndom t’i shikojmë shqiptarët në dy kahe politike, të majtë dhe të djathtë, por sot shikoj që ka një mbështetje totale si majtas dhe djathtas për këtë ligj shumë të rëndësishëm për Shqipërinë, për atdheun tonë. 

Me sinqeritet e them se këtu nuk jam si deputet, por jam si një nga ata miliona shqiptarë që i thanë stop rrënimit, stop plehrave me mbetje të Shqipërisë. Është një shprehje e rëndomtë që e kemi dëgjuar, por pak e ndryshuar në filmin shqiptar “Rruga”, ku thuhet: “Po me plehrat ç’patën xhanëm”! Ai e thotë ndryshe, por dua të them se përgjigjja është shumë e thjeshtë: makutëria kudo ndaj kësaj Shqipërie, makutëria në bregdet, në dogana, makutëria në tatime, e kudo dhe akoma nuk u sos thesi i tyre, por donin të na sillnin edhe plehrat. Me të drejtë thotë një nga ministrat e kabinetit se ditën e parë që mora detyrën pashë letrat që galonin nëpër ministri, por si nuk pashë një shkresë të pastër, por kishte pisllëqe gjithandej. E pra, nuk na mjaftonin pisllëqet këtu, por na duheshin edhe plehrat të na vinin nga Europa.

Të nderuar kolegë, 

Përse jemi kundër mbetjeve nga Europa? Si për kujtesë, po them se 12 shtete evropiane nuk e lejojnë këtë. Importi i plehrave ka rrezikshmëri shumëplanëshe në aspektin e dëmtimit të faunës, florës, tokës dhe nëntokës dhe, mbi të gjitha, për shëndetin tonë. 

 Në ligjin aktual thuhet se ka mbetje të rrezikshme dhe jo të rrezikshme, por këtu çalon problemi. Ne nuk kemi burimet njerëzore për të evituar kontrollin, nuk kemi eksperiencën e nevojshme dhe, mbi të gjitha, nuk kemi teknologjinë e nevojshme që të ndalojmë mbetjet e rrezikshme, të cilat, siç u tha edhe këtu, janë një gjah i majmë për strukturat mafioze që galojnë në kufijtë e Shqipërisë. Unë bashkohem njëzëri me të gjithë popullin që kërkon ndalimin e plehrave në Shqipëri. 

Të nderuar ligjvënës, 

Si një qytetar i përgjegjshëm mbështes nismën e Partisë Socialiste për të ndaluar në mënyrë imediate invazionin e plehrave në Shqipëri dhe në këtë kontekst ne përmbushim edhe premtimin e fushatës për një detyrim atdhetar ndaj të gjithë njerëzve të këtij vendi, që realisht u dhimbset ky vend dhe që në mënyrë arbitrare u ndjenë të tradhëtuar nga pushtetarët e vet. 

Me ligjin që ne po miratojmë, në thelb, ne ndaluam një vetasgjësim tonin, ndaluam një rrokopujë të shqipes sonë, ndaluam një reaksion zinxhir që do të ishte shumë brusk për shkatërrimin e ekosistemit të atdheut tonë. Faktikisht ky ndalim importi të plehrave ka disa reperkursione në biznesin riciklues, por, duke parë që goditja më e madhe i bëhet shqiptarit, atëherë këtu çdo gjë sfumohet, çdo gjë merr kahje tjetër, çdo gjë këtu është në interes të atdheut. 

Në mbështetje të këtij ligji sjell këtu edhe zërin e mijëra qytetarëve beratas që ndihen të çliruar për marrjen jetë të premtimit të maxhorancës qeverisëse.

Në mbyllje e ftoj këtë Parlament që si tani edhe në vazhdimësi të miratojë ligje tilla, ligje të përgjegjshme për këtë popull, për këtë vend.

Faleminderit!

Ilir Meta – Faleminderit!

Fjalën e ka zoti Gledion Rehovica. 

Gledjon Rehovica – I nderuar zoti Kryetar, 

Të nderuar kolegë deputetë,

Në radhë të parë, dua të falënderoj ministrin e Mjedisit dhe Këshillin e Ministrave për propozimin e projektligjit “Për disa ndryshime në ligjin “Për menaxhimin e integruar të mbetjeve”, nismë kjo e përqafuar nga i gjithë opinioni publik. 

Një nga sfidat më të mëdha të qeverisë do të jetë pastrimi dhe mbrojtja e mjedisit. Përpara se ne të hapim kufijtë për të pranuar dhe përpunuar mbetjet e vendeve të tjera, duhet të kujdesemi në radhë të parë për mjedisin tonë. Politikat e ruajtjes së mjedisit janë në qendër të vëmendjes së shumë qeverive europiane dhe të BE-së, e cila, nëpërmjet një numri të madh direktivash dhe aktesh administrative, synon të sigurojë një ambient të pastër dhe të shëndetshëm.

Siç përmendet edhe në relacionin që shoqëron këtë projektligj, dispozitat që lejojnë importimin e mbetjeve, me qëllim riciklimin e tyre, bien në kundërshtim me direktivën e BE-së, për zbatimin e parimit të vetëmjaftueshmërisë dhe të afërsisë së vendit të riciklimit. Për sa kohë ne nuk mund të sigurojmë pastërtinë dhe shëndetshmërinë e mjedisit tonë, nuk duhet të ndikojmë negativisht në të. Si mund të hapim dyert për mbetjet e vendeve të tjera, kur na mungojnë kapacitetet monitoruese dhe kontrolluese, ndërkohë që mbetjet dhe plehrat tona digjen vend e pa vend?

Riciklimi i mbetjeve të vendeve të tjera, qofshin këto edhe të padëmshme për mjedisin, do të ndikonte negativisht në mjedisin tonë. Gjendja e mjeruar e mjedisit shqiptar nuk toleron asnjë ndikim tjetër negativ, sado i vogël qoftë ai. Një mjedis i pastër kontribuon në rritjen e mirëqenies për një të ardhme më të mirë dhe tregon shkallën e kulturës së zhvillimit dhe emancipimit të një shoqërie. Është e drejtë e çdo shqiptari të jetojë në një mjedis të pastër. 

Kjo nismë e qeverisë është edhe një triumf i ndërgjegjes qytetare. Besoj se do të jetë hapi i parë i shumë nismave të tjera në mbrojtje të mjedisit dhe të arritjes së standardeve europiane në këtë sektor.

Marr shkas nga kjo nismë për të falënderuar edhe një herë ministrin e Mjedisit për një urdhër të nxjerrë pak ditë më parë, për bllokimin e furrave të gëlqeres në zonën e Fushë-Krujës, situata ambientaliste e të cilës është bërë makth për vite me radhë jo vetëm për banorët e zonës. I bëj thirrje qeverisë për një bashkëpunim ndërinstitucional, me qëllim sigurimin e menjëhershëm të zbatueshmërisë së këtij urdhri.

Ftoj qeverinë shqiptare dhe mbarë qytetarët të jenë më sensibël ndaj mjedisit dhe të inkurajojnë dhe mbështesin ministrin e Mjedisit në luftën e tij për një mjedis më të pastër, për të ndryshuar një herë e mirë një kulturë ambientaliste, që, për shumicën e shqiptarëve, kufizohet brenda mureve të shtëpisë. Ka ardhur momenti që qeveria, nëpërmjet ligjeve dhe kontrollit të zbatimit të tyre, të tregojë që mjedisi nuk është vetëm një slogan fushatash elektorale, por luan dhe do të luajë një rol të rëndësishëm në qeverisje.

Aktualisht, Ministria e Mjedisit ndodhet përpara një përgjegjësie të madhe, në një situatë shumë shqetësuese. Kjo ministri duhet ta fokusojë punën e saj në nxjerrjen e akteve të tjera ligjore e nënligjore, në rishikimin e atyre ekzistuese dhe zbatueshmërinë e tyre në terren në luftën kundër ndotjes së mjedisit nga vajrat e përdorur industrialë dhe nga mbetjet urbane, të cilat digjen në periferi të qyteteve.

Më lejoni të bëj publik faktin që në qytetin e Beratit një pjesë e mirë e tyre hidhen në lumë, kurse pjesa më e madhe digjen pranë një shkolle, nxënësit e së cilës për vite me radhe janë të detyruar të thithin një ajër tejet të ndotur nga mbeturinat industriale të trashëguara nga e kaluara dhe të hedhura në territoret e ish-uzinave; nga ujërat e zeza, të cilat derdhen në lumenj, dete apo buzë rrugëve kryesore; nga trafiku i makinave, që nuk djegin karburant cilësor dhe që është një nga faktorët kryesorë të ndotjes së mjedisit. Gjithashtu, dua të tërheq vëmendjen e qeverisë dhe Ministrisë së Mjedisit për monitorimin dhe kufizimin e gjuetisë së kafshëve të egra, gjuetisë së peshkut dhe shkatërrimin masiv e pa kriter të pyjeve. 

Për përballjen me të gjitha sfidat e lartpërmendura kërkohet një bashkëpunim i punës mes pushtetit qendror, atij vendor, grupeve të interesit, pa harruar opinionin publik, që duhet të luajnë një rol të rëndësishëm në mbështetje të këtyre objektivave, ashtu siç ishte i padiskutueshëm roli i tyre në inicimin e këtij projektligji.

Unë jam i bindur se me miratimin e këtij projektligji do të bllokohet importi i mbetjeve dhe, nga ana tjetër, do të stimulohet dhe rritet kapaciteti i përpunimit dhe mbetjeve brenda territorit. Si rrjedhojë, do të përfitojmë të gjithë një mjedis më të pastër dhe pa plehra.

Faleminderit!

Ilir Meta – Faleminderit, zoti Rehovica!

Fjalën e ka zoti Ervin Koçi. Më pas do të kemi shprehjen e mendimeve në emër të grupeve parlamentare.

Ervin Koçi – Faleminderit!

I nderuar zoti Kryetar,

Të nderuar kolegë,

Unë kam qenë një ndër ata qindra-mijëra vetë që firmosa kërkesën që qytetarët të pyeteshin në një referendum kombëtar nëse e miratojnë apo jo importin e mbetjeve nga shtetet e tjera. U angazhova si të gjithë kolegët e mi, opozitarë atëherë, për të mbledhur firma anembanë Shqipërisë, të sigurt se do të kishim një votë plebishitare, mbi 90 %, për të refuzuar marrjen e plehrave nga jashtë. 

Dua të bëj një falënderim të veçantë për aktivistët e mjedisit dhe të shoqërisë civile, të cilët, krahas mbledhjes së firmave, zhvilluan një fushatë sensibilizuese për opinionin publik dhe për problematikën mjedisore sociale që do të shkaktohej nga importi i plehrave. Por në atë kohë ligji u miratua dhunshëm, pa dëgjuar propozimet e ekspertëve të mjedisit, pa dëgjuar zërin e protestave të qytetarëve përpara parlamentit dhe pa lexuar peticionin e 3000 qytetarëve. Ligji u miratua me vendosmëri, edhe pse presidenti Topi nuk e dekretoi atë, duke i hapur rrugë importit të plehrave në Shqipëri.

Ky ligj ishte një tradhti ndaj interesit publik. Ai e ktheu Shqipërinë në koshin e plehrave të Europës.

Projektligji i sotëm bazohet te interesi publik, te kërkesa, zëri dhe fjala qytetare, që më 23 qershor votuan për t’u ndarë nga plehrat e importuara. Propozimi i qeverisë nuk do të sjellë vetëm efekte pozitive në përmirësimin e mjedisit, të degraduar gjatë këtyre viteve, por do t’i kursejë buxhetit të shtetit miliona euro, që do të shpenzoheshin për organizimin e referendumit.

Maxhoranca e sotme propozon këtë ligj, duke dëgjuar edhe zërin e drejtuesit të opozitës të vitit 2004, që nuk ishte vetëm kundër TEC-eve, fabrikave të çimentos, por, mbi të gjitha, siç e mbajnë mend shumë mirë shqiptarët, ishte edhe kundër importit të mbetjeve dhe plehrave për qëllime përdorimi, riciklimi apo përpunimi, duke e quajtur iniciativën ligjore të asaj kohe për importimin e plehrave si mafioze dhe kriminale. Për këtë iniciativë, kemi dëgjuar fjalën e nënkryetares së Kuvendit në vitin 2004, që në atë kohë reagonte se tentativat e qeverisë shqiptare për riciklimin e plehrave të importuara nga Italia, e kthenin vendin në një kosh plehrash të Europës dhe në një bombë ekologjike. Por në 8 vjet në pushtet, këta që udhëhoqën vendin, e kthyen Shqipërinë jo vetëm në një kosh të madh mbeturinash, por edhe në një pikë grumbullimi për plehrat e Europës.

Situata mjedisore në vend është në kolaps. Kudo ka fabrika çimentoje dhe furra gëlqereje, që po shkatërrojnë edhe Krujën historike. Lumenjtë janë gërryer nga shfrytëzimi barbar. Malet janë ngrënë nga gurore të ligjshme e të paligjshme. Pyjet janë prerë në mënyrë masive. Plazhet, rrugët dhe brigjet e lumenjve kanë mbeturina pa fund, si dhe shumë problematika të tjera.

Sot, pas 8 vjetësh, ne kemi një vend të degraduar nga pikëpamja mjedisore. Na keni lënë zona të degraduara nga ndikimi katastrofal që ato kanë pasur në nëntokën dhe mbitokën, në shëndetin e qytetarëve, në bimësi dhe në gjithçka. Rasti i shoqërisë publike Albpetrol sh.a, është rast unik në botë, ku gjendja e mjedisit në vendburimet e naftës është   alarmante dhe rëndon së tepërmi gjendjen shëndetësore të banorëve të kësaj zone. Mjafton të përmendim zonën e Marinzës dhe ata të Kallmit, ku 500 persona vuajnë nga rritja e karbonit në gjak, të cilët janë lënë në mëshirë të fatit. Banorët e zonës shprehin shqetësimin se është ulur mosha mesatare, është bërë shqetësuese prania e tumoreve dhe është rritur numri i fëmijëve me probleme që në lindje. Bregdeti në zonën e Semanit, Darëzezës, Levanit dhe Libofshës është kthyer në vend grumbullimi plehrash. Na kujtohen deklaratat e ish-Kryeministrit të shkruara në programet qeveritare se do të zgjidhte problemin e mjedisit në zonat turistike. Kjo jo vetëm që nuk ka ndodhur, por gjendja ka ardhur duke u rënduar ditë pas dite, sa sot kemi një bregdet joatraktiv për turistët vendas dhe të huaj. Vetëm para një muaji në bregdetin e Darëzezës erdhën piktorë nga e gjithë bota në një aktivitet të organizuar nga Bashkia e Fierit. Në bisedat me ta vërehej se ishin të mrekulluar nga natyra, por dukej qartë në fytyrat e tyre shqetësimi për mbeturinat e shpërndara kudo.


Qeveria që iku na la një realitet të renduar të mjedisit. Ajo jo vetëm që nuk e ndaloi shkatërrimin që po u bëhej pasurive tona mjedisore, por përkrahu zhvatjen me apo pa licencë, me miratim të hapur apo të heshtur. Shembujt e kësaj fatkeqësie kanë qenë të pafund. Rasti i Semanit tregoi shkatërrimin me firma zyrtarësh. U desh ndërhyrja e ministrit të Brendshëm dhe atij të Mjedisit, ku gjej rastin t’i falënderoj në emër të banorëve të zonës për angazhimin e treguar, për ndalimin e kësaj masakre mjedisore. 

Situata në vend tregon se ne nuk mund të menaxhojmë mbetjet tona dhe jo më të importojmë edhe mbetje nga bota. Në vend po përpunohen 5% e mbetjeve urbane, pra, vetëm 40 mijë nga 800 mijë tonë mbetje urbane. Përpara se të mendojmë për plehrat e botës, bëjmë mirë të zgjidhim problemet e plehrave tona, të cilat janë kthyer në turpin e këtij vendi. Ne e mirëkuptojmë edhe shqetësimin e biznesit, që ka investuar për riciklimin e mbetjeve urbane të importuara, por edhe biznesi është ndërgjegjësuar se Shqipëria ka mungesë kapacitetesh për monitorimin dhe vlerësimin e këtyre mbetjeve nga pikëpamja kimike, biologjike dhe kimike, pasi institucionet e specializuara pothuajse janë shkatërruar nga qeveria që iku. 

Mungesa e kapaciteteve kontrolluese dhe monitoruese është një rrezik real për ta shndërruar Shqipërinë në një destinacion të mbetjeve të rrezikshme toksike me pasoja të rënda për shëndetin dhe jetën e qytetarëve, por ne do të jemi në krah të biznesit, do t’i japim atij iniciativë ligjore, pasi qeveria do të ketë edhe një politikë të mirëfilltë për ndarjen e mbetjeve që në burim, ku do të përfshihen familjet, shkollat, shoqatat e biznesit dhe pushtetit vendor, për të siguruar lëndën e parë në vend dhe me kosto të ulët. 

Ndalimi i importit të plehrave është ligji i parë i miratuar nga qeveria e re në ditën e saj të punës, ligji i parë që po diskutohet në këtë legjislaturë, dhe cilido prej nesh e koncepton domethënien e tij. Nëpërmjet këtij ligji ne synojmë të krijojmë një ligj ekologjikisht të përshtatshëm për brezat e sotëm dhe të ardhshëm. Prioritet i kësaj maxhorance është që Shqipëria të mos jetë destinacion riciklimesh europiane, por destinacion turistik ndërkombëtar.

Faleminderit!

 Ilir Meta – Në emër të Grupit Parlamentar të LSI-së fjalën e ka zoti Petrit Vasili.

Petrit Vasili - I nderuar Kryetar,

Të nderuar kolegë deputetë,

Ndryshimet në ligjin “Për menaxhimin e integruar të mbetjeve” janë pa asnjë hezitim një nismë jo vetëm e domosdoshme, por edhe imperative. Ka disa arsye themelore, që na bindin në mënyrë të qëndrueshme se nuk mund të kishte një zgjidhje tjetër: administrimi i dobët i mbeturinave në të gjithë territorin, pamjaftueshmëritë e dukshme në landfille dhe thuajse inekzistente në teknologjitë e përpunimit dhe të njëjtat pamjaftueshmëri të rëndësishme në transportin e mbeturinave. Së dyti, diferencimi i tyre në burim, një fenomen që nuk kryhet dhe që akumulon probleme të tjera; akumulimi progresiv edhe në pikëpamjen sasiore të tyre në të tërë territorin, njëkohësisht shndërrimi i tyre në një shqetësim jo vetëm multivalencial, por edhe qytetar dhe me reflektime tepër të rëndësishme, të ponderueshme në një kohë të shkurtër, por gjithmonë e më të rënda në një kohë të gjatë, lidhur me shëndetin publik të njerëzve dhe që implikojnë në mënyrë të dukshme kosto shumë të mëdha, të panevojshme, njëkohësisht edhe kosto sociale dhe shëndetësore të rëndësishme, e bëjnë të qartë se zgjidhja e vetme, e menjëhershme dhe e dukshme është pikërisht ndërmarrja e këtyre dy ndryshimeve.

Me një logjikë të thjeshtë, dikush që do të bënte polemikë, do të pyeste se cilat do të ishin zgjidhjet e tjera. Arsyet që unë rreshtova më sipër, të cilat janë arsye objektive dhe të forta, për të cilat shpesh prononcohen edhe specialistët e fushave, intelektualët, por edhe masa e gjerë e qytetarëve, të cilët fatkeqësisht detyrohen të bashkëjetojnë me një Shqipëri të bukur në njërën anë, dhe me një Shqipëri paradoksalisht me mbeturina në anën tjetër, do të kishin së bashku vetëm një përgjigje: të ndalojmë importimin dhe grumbullimin e mbeturinave të të tjerëve, ndërkohë që akumulimi i përditshëm dhe mostrajtimi adekuat i tonave vazhdon e bëhet një problem gjithmonë edhe më kritik. 

Arsyet edhe sociale, edhe politike, por edhe arsyet e forta teknike, të cilat i janë nënshtruar këtij diskutimi, ku Ministria e Mjedisit i ka paraqitur ato në mënyrë të qëndrueshme dhe pa hezitim, na bindin që në rastin konkret nuk po bëjmë miratimin e disa ndryshimeve që kanë karakter politik, por po bëjmë miratimin e disa ndryshimeve të domosdoshme, që s’presin më; të një Shqipërie e cila duhet të profilohet jo vetëm brenda vetes së saj, por edhe në raportin e saj me publikun jashtë Shqipërisë, i cili e sheh Shqipërinë si një destinacion turistik. Kjo e shndërron këtë ligj në të vetmin shpëtim, dhe s’ka asnjë rrugë tjetër për të përballuar këtë situatë që ka kaluar edhe kufijtë e emergjencës. Këto arsye themelore dhe kjo logjikë e ftohtë na kanë bindur dhe na kanë imponuar që grupi parlamentar i LSI-së të mbështesë plotësisht këtë nismë dhe këto ndryshime, njëkohësisht të promovojë fort edhe ndjekjen e tyre rigoroze në terren me të gjitha mekanizmat kontrollues dhe inspektues.

Ilir Meta – Faleminderit, zoti Vasili!

Në emër të Grupit Parlamentar të PS-së, fjalën e ka zoti Klosi.

Blendi Klosi – “Pushtimi i plehrave është i egër, shkatërrimtar i jetës së njerëzve, i çdo krijese të gjallë, degradues i mjedisit, poshtërim i dinjitetit dhe i imazhit të vendit, diskriminim, dhe çdo e keqe që ka një pushtim”, kështu ka shkruar një nga ambientalistët më të mirë të vendit, Profesor Lavdosh Ferunaj, i cili së bashku me pak intelektualë që kanë ngelur sot dhe që luftojnë shumë më tepër për interesin publik se atë privat, së bashku me Kozara Katin, Blendi Kajsiun, Lubonjën, Klosin dhe disa intelektualë të tjerë, ngritën një nga betejat më parimore në Shqipëri në këto vite të demokracisë. Ngritën një aksion të madh qytetar, atë të luftës kundër importit të plehrave, për të cilin ne, PS-ja, dje në opozitë dhe sot në pushtet, jemi shumë krenarë që e mbështetëm, pasi ishte një aksion që s’kishte të bënte me interesa personale dhe me interesat e një brezi të caktuar, por kishte të bënte me interesin e brezave të tjerë që do të vijnë në Shqipëri, pasi mënyra se si qeveria e Sali Berishës, qeveri në ikje, por që akoma ka edhe shumë për të treguar që ka ikur, po bënte një aksion thellësisht antidemokratik, në kundërshtim të plotë me interesat e shqiptarëve, në kundërshtim të plotë me opinionin publik dje dhe me 75 mijë firma të mbledhura për referendumin “antiplehrë”. Më këtë referendum u tallën eksponentët e PD-së që në bërjen e tij, pasi u tha se ata nuk janë firmëtarë, por hilacakë, u tallën dhe numëruan fletët një e nga një, që nga Ristani, në atë kohë kryetar i KQZ-së, ndërsa sot deputet i PD-së; u tall ish-kryeministri Sali Berisha, i cili me vullnetin dhe urdhrin e tij politik e shtyu referendumin në kundërshtim të plotë me ligjin, të paraqitur që në fillim të vitit 2012 për në fund të vitit 2013. U tall edhe Presidenti aktual i Republikës, pasi u caktua data e referendumit 22 dhjetori, datë e përshtatshme vetëm për të festuar Krishtlindjet dhe jo për të thirrur njerëzit në një votim plebishitar; u tall në mënyrë të plotë ky referendum edhe nga këta pushtetarë, qw morën një goditje të fortë me votën e qytetarëve shqiptarë në zgjedhjet e 23 qershorit. Sjellja ishte krejtësisht antishqiptare, pasi kërkonte ngritjen (dhe u ngrit në Shqipëri) e një industrie të tmerrshme, të importit barbar të plehrave, import i cili tejkalonte në masa shumë të mëdha atë çka vendi prodhonte si mbetje urbane.

Sot ka kaluar kohë nga ai miratim, por ne mund të themi se ka kaluar pak kohë parlamentare dhe shumë kohë për mafien e plehrave, që sot ka ngritur një industri të caktuar.

Të nderuar kolegë deputetë,

Të nderuar përfaqësues të opinionit publik, kam këtu një sërë lejesh të dhëna nga Ministria e Mjedisit të asaj kohe, në përputhje me ligjin dhe në kundërshtim të plotë me interesat e qytetarëve shqiptarë dhe në kundërshtim të plotë me atë çka vendi ka nevojë. Plehrat do të vinin sipas lejeve të dhëna dhe të firmosura nga qeveria e asaj kohe nga e gjithë bota. Do të vinin nga Mali i Zi, Kosova, Maqedonia, Turqia, Serbia, Bosnja dhe Hercegovina, Britania e Madhe, Amerika e Veriut, Amerika e Jugut, Afrika etj. Dhe e thonë të shkruar: nga toka dhe nga ajri, ngado që të jetë më e leverdishme për ne.

E dini, të nderur kolegë, se sa kompanive u janë dhënë leje vetëm pas miratimit të ligjit? Ja lista e tyre, bërë vetëm në pak muaj të vitit 2012, të regjistruara vetëm për riciklimin e plastikës, për riciklim materialesh të gomuara, skrape dhe riciklim nga të gjitha llojet e mbeturinave. Të gjitha këto, në kundërshtim të plotë me interesat e opinionit publik shqiptar. Kjo ishte një paaftësi totale e qeverisë së kaluar, e cila synonte gjoja përmirësimin e situatës në vend, ndërkohë që ajo keqësohej përditë e më shumë.

Ajo çfarë ndodhi me lumenjtë shqiptarë në qeverinë e Sali Berishës, me gjithë pikat e nxehta të mjedisit të vendit, ka qenë një tragjedi më vete, pasi jo vetëm që s’u pastruan mbetjet e vendit, por ardhja e atyre me shumicë nga jashtë ndikoi shumë më tepër në shtimin e tyre. Ka qenë korrupsion i pastër ajo që ndodhi me gjithë sistemin e menaxhimit të mbetjeve urbane në vend, pasi jo vetëm që nuk u ndihmua industria e vendit, por kudo dhe ngado po vinin plehra nga jashtë. 

Lejet e dhëna nuk ishin më për të luftuar menaxhimin e plehrave urbane, por ato u kthyen në vende ku administratorë të niveleve të ndryshme filluan të merrnin përfitimet e tyre të para, jo vetëm për ministrin që jepte lejen, por po të shohësh një lejë, ajo përmban mbi 50 pika ku do të kontrollohet kompania. Më thoni, të nderuar miq, si do të mund të kontrolloheshin ato, si do të vendosej sinjalistika e duhur, të zbatoheshin normat dhe të funksionon rregullat e agregateve teknologjikë të mjedisit, të ndërtohej sistemi i drenazhimit të lëvizjes së ujërave të shiut, të sistemohej gjelbërimi i ambientit, pajisjet nga mbrojtja e zjarrit? 

Subjekti duhet të bëjë pastrimin e mjedisit në rast ndotjesh, të krijojë kushte për pastrimin e mjedisit dhe atë të pyllëzimit, të ketë mundësi për monitorimin dhe raportimin mjedisor, emërtimin e zhurmave në mjedis dhe një sërë kërkesash, të cilat ishin kthyer në hapësira të korrupsionit të mundshëm për funksionarët e lartë të asaj kohe. Kam këtu shumë dokumente për dhënie lejesh: Firma EKSI sh.p.k. lejë administrative e dhënë për rrethin e Kavajës, qarku Durrës, komuna Helmës. Kompania tjetër, Shoqëria Ansa-Muçaj, Vorë; kompania General Polimerum Recaycle in Albania, Gjokaj-Vorë, Recaycle Berat, Exis Polar, Kavajë, Shupenzë, Devoll, Xhafzotaj, Kurum, Elbasan etj. etj., të cilat janë ende të afishuar në site-n e ministrisë. E gjithë kjo ishte një histori kriminale, sepse bashkë me plehrat ka pasur hapësira të pafundme për të futur edhe plehra të rrezikshme për jetën e qytetarëve shqiptarë. Ka pasur hapësira të pafundme dhe zero kontroll nga administrata shtetërore. 

E pamundur në atë kohë dhe e vështirë sot për t’u realizuar kontrolli i mbetjeve radioaktive. Shqipëria ka të instaluar tre skanerë të mëdhenj, të tre jashtë funksionimit; në Durrës, Tiranë dhe Shkodër. Të tre bëjnë sot zero kontroll të lëndëve kriminale, ku mund të futen edhe lëndë të rrezikshme radioaktive. E gjithë kjo ka qenë politikë e antishqiptarizmës, ndërkohë që nga vetë Ministria e Mjedisit, në buxhetin e vitit 2013, u deklarua se për të bërë infrastrukturën e nevojshme të menaxhimit të plehrave do të duheshin rreth 200 milionë euro. Jemi të gjithë dëshmitarë që në buxhetin e fundit të qeverisë së Partisë Demokratike ka pasur zero investime për sa i përket landfill-it.

Të nderuar kolegë deputetë,

Të nderuar përfaqësues të opinionit publik,

Nisur nga shqetësimi qytetar dhe nga fakti se sistemi i monitorimit dhe kontrolli i sistemit tonë doganor, si dhe institucionet e specializuara lënë për të dëshiruar, nisur nga fakti se, edhe pse kanë kaluar dy vjet nga hyrja në fuqi e ligjit të menaxhimit të integruar të mbetjeve, ende nuk ka përmirësim të menaxhimit të mbetjeve në tërësi, qeveria vjen me propozimin për të ndaluar të gjitha llojet e importit të plehrave, përfshirë edhe ato të parrezikshmet. Kjo reflektohet në amendamentin që kërkon Këshilli i Ministrave nëpërmjet iniciativës ligjore me numër 831, datë 15.09.2013, ku propozohet të ndryshohet neni 22 në pikën 3, neni 48 në pikat 1 dhe 2 dhe të shfuqizohet neni famëkeq 49. 

Ky aksion do të ketë një impakt pozitiv, pasi i jep përgjigje shqetësimit qytetar për ndalimin e importit të plehrave; vë në lëvizje të gjithë mekanizmat dhe aktorët shoqërorë për të grumbulluar, ndarë dhe ricikluar mbetjet që mbulojnë territorin shqiptar; jep kohë të forcohet kontrolli, të rriten kapacitetet monitoruese të sistemit doganor, të aktiviteteve të subjekteve private, duke bindur opinionin publik në forcimin e kapacitetit monitorues që opinioni publik ka.

Pra, të nderuar kolegë deputetë, sot ne, deputetët e Parlamentit shqiptar, deputetët e maxhorancës, po i hapim rrugë një iniciative shumë të fortë të komunitetit civil shqiptar. Ne sot po miratojmë një ligj, që nuk është si ligjet e tjera, por është një nga të paktët ligje që shpreh dhe mbron opinionin publik, është nga të paktët ligje që shkon në interes të 95 për qind të opinionit publik dhe të qytetarëve shqiptarë, është nga ato ligje që nuk ka nevojë më vetëm për votat e 84 deputetëve të Aleancës për Shqipërinë Europiane, pasi ka një milion vota të shqiptarëve të 23 qershorit, është nga ato ligje që nuk ka nevojë të mbrohet vetëm nga ne, nuk ka nevojë të mbrohet nga një milion shqiptarë që votuan qeverinë e Partisë Socialiste, LSI-së dhe të gjithë aleatëve të saj në zgjedhjet e fundit, por është një ligj që shkon në opinionin publik, u shkon brezave shqiptarë, është një ligj që ka maxhorancën absolute të qytetarëve shqiptarë dhe ka kundërshtarë ata që sot mungojnë në këtë sallë.

Faleminderit!

Ilir Meta – Faleminderit, zoti Klosi!

Lidhur me çështjen e votimit për këtë projektligj, por edhe për aktet e tjera në vijim, dua t’i njoftoj të gjithë deputetët e pranishëm dhe ata që mungojnë se procesi i votimit do të fillojë në orën 13.30. 

Vazhdojmë me çështjen tjetër të rendit të ditës, me projektligjin “Për masat kundër financimit të terrorizmit”.

Në mbështetje të nenit 73, pika 2 e Rregullores a ka pyetje për projektligjin? (Këtu kemi edhe përfaqësuesin e Ministrisë së Financave, i cili mund t’u përgjigjet pyetjeve.)

Nuk ka pyetje.

Atëherë, kalojmë në paraqitjen e raportit nga Komisioni për Çështjet Ligjore, Administratën Publike dhe të Drejtat e Njeriut, që është dhe komisioni përgjegjës. Zoti Fatmir Xhafaj?

(Zoti Fatmir Xhafaj shprehet dakord.)

Faleminderit!

Në emër të Komisionit për Sigurinë Kombëtare, zoti Braho?

(Zoti Spartak Braho shprehet dakord.)

Faleminderit!

Fjalën e ka relatorja, zonja Ermonela Felaj. Të përgatitet zoti Pirro Lutaj dhe zoti Spartak Braho dhe në emër të grupeve parlamentare të përgatitet zoti Petrit Vasili dhe zoti Taulant Balla.

Ermonela Felaj – Faleminderit, zoti Kryetar!

Lufta kundër terrorizmit është një imperativ i të gjitha demokracive, dhe, në fakt, tanimë ka ardhur koha që të bëhet imperative edhe për të gjitha kombet. Termi “terrorizëm” nënkupton një shumëllojshmëri veprimesh të paramenduara, që kanë për qëllim kryesor të ngjallin frikë dhe ankth në opinionin publik. Një akt terrorist nuk ka për qëllim thjesht të shkatërrojë apo të vrasë, por nëpërmjet veprimeve të tilla kriminale, duke përdorur edhe fuqinë e masmedias, synohet t’u jepet rëndësi vetë këtyre fakteve. Për këtë arsye jo më kot në botën e sotme thuhet që fenomeni terrorizëm është një fenomen i shekullit në të cilin jetojmë, se, në qoftë se do të kërkonim krime të luftës sot në kohë paqeje, janë pikërisht ato që lidhen me terrorizmin.

Projektligji, që i paraqitet sot për diskutim Kuvendit të Shqipërisë lidhet me disa masa që synohen të merren në luftën kundër financimit të terrorizmit. Në vetvete ky projektligj tregon qartë qëllimin e ligjvënësit për të përafruar legjislacionin tonë me parashikimet e akteve të ndryshme ndërkombëtare në këtë fushë. Ky projektligj shfuqizon projektligjin e mëparshëm duke bërë një rregullim të ri ligjor në një fushë me fokus të veçantë, siç është ajo e luftës kundër akteve terroriste, luftë e cila pas ngjarjeve dramatike të 11 shtatorit 2001, që tronditën thellë botën demokratike, ka marrë përmasa gjithnjë e më të reja.

Lufta kundër terrorizmit nuk nënkupton thjesht ndëshkimin e terroristëve, qofshin këta individë apo organizata terroriste, nuk nënkupton vetëm parandalimin e kryerjes së akteve terroriste nga ana e tyre, por, mbi të gjitha, edhe ndalimin e burimit të financimit të kryerjes të të tilla akteve. Në këtë këndvështrim na duhet të pranojmë se kuadri ligjor që trajton fushën që po diskutojmë duhet të reflektojë në mënyrë të vazhdueshme, edhe në nivelin e të drejtës së brendshme, masat më të reja në luftën kundër terrorizmit.

Projektligji që na është sjellë për diskutim ka pikërisht këtë lloj qasjeje. Ndryshimi i parë që ai sjell në raport me ligjin e mëparshëm është që tanimë i jepet një rol aktiv ministrit të Punëve të Jashtme, i cili do të jetë organi i parë që do të vërë në lëvizje Këshillin e Ministrave apo edhe organe të tjera përgjegjëse në këtë luftë, si ministri i Financave, Shërbimi Informativ, prokurori i Përgjithshëm, teksa njofton për persona të shpallur si terroristë nga Këshilli i Sigurimit të Organizatës së Kombeve të Bashkuara. Duhet thënë se më parë këto të dhëna administroheshin nga portali zyrtar i Këshillit të Sigurimit të Kombeve të Bashkuara, ndërkohë që tanimë marrja e të dhënave do të jetë më efektive, sepse do të vihet në funksion zyra që Ministria e Punëve të Jashtme ka pranë Këshillit të Sigurimit, e cila ka mundësi që të dhënat për personat të cilët shpallen terroristë, t’i marrë në një kohë më të shpejtë dhe këto të dhëna, nëpërmjet ministrit të Jashtëm, t’i përcillen Këshillit të Ministrave, i cili është organi përgjegjës sipas ligjit, që me vendim harton listën e personave terroristë.

Ndryshimet e tjera i përkasin zbatimit më të plotë të disa rezolutave që ka nxjerrë Këshilli i Sigurimit të Kombeve të Bashkuara. Unë e shpreha që në fillim të fjalës sime se lufta kundër terrorizmit është dhe ngelet një imperativ i kohës së sotme, sepse terrorizmi me plot gojën mund të konsiderohet si një ndër ato krime që vë në diskutim bazat e bashkëjetesës sonë civile. Për këtë arsye na takon edhe neve si ligjvënës që ta shohim dhe ta çmojmë me këtë rëndësi miratimin e këtij projektligji.

Masat që propozon projektligji janë masa të karakterit financiar. Ato lidhen kryesisht me bllokimin apo sekuestrimin e aseteve, të cilat janë përdorur apo kërkohet të përdoren për financimin e kryerjes së akteve të ndryshme terroriste.

Për këtë arsye unë do t’i ftoja të gjithë kolegët që t’i merrnin në konsideratë ndryshimet e propozuara në këtë projektligj. Anëtarët e Komisionit të Ligjeve kanë votuar në unanimitet të plotë për këtë projektligj. Do të dëshiroja dhe besoj fort që ky do të jetë edhe vendimi i sotëm i këtij Kuvendi.

Faleminderit!

Ilir Meta – Faleminderit, zonja deputete!

Fjalën e ka zoti Piro Lutaj.

Piro Lutaj – I nderuar zoti Kryetar i Kuvendit,

Të nderuara zonja ministre dhe zotërinj ministra,

Të nderuar kolegë deputetë,

Këtë projektligj, i cili lidhet me masat kundër financimit të terrorizmit, e konsideroj të një rëndësie të veçantë, sepse terrorizmi si koncept nënkupton përdorimin sistematik të dhunës së tejskajshme, që konsiston në vrasje apo dëmtime të rënda me qëllim përhapjen e panikut në popullatë dhe si një mjet shtrëngimi për të detyruar organet qeverisëse të kryejnë apo të mos kryejnë një akt të caktuar.

Financimi i terrorizmit dhe pastrimi i parave janë të lidhura me njëra-tjetrën, mirëpo, nëse pastrimi i parave ka si qëllim shenjën e burimit të tyre, financimi i terrorizmit tenton të fshehë destinacionin e vërtetë të parave, pavarësisht burimit.

Shqipëria vazhdimisht ka qenë në rendin e shteteve që kanë ratifikuar dhe aplikuar konventa ndërkombëtare, që kanë të bëjnë drejtpërsëdrejti me terrorizmin, siç janë: Konventa e Kombeve të Bashkuara për Luftën kundër Financimit të Terrorizmit, Konventa e Këshillit të Europës për Parandalimin e Terrorizmit, konventa të Këshillit të Europës, që kanë synuar dhe synojnë gjithmonë luftën kundër krimit të organizuar, përfshirë terrorizmin dhe financimin e tij.

Në korrik të vitit 2004 parlamenti shqiptar, në zbatim të detyrimeve që burojnë nga konventat, rekomandimet ndërkombëtare, si dhe dëshira për të qenë pjesë e koalicionit të madh të shteteve në luftë kundër së keqes globale, që është terrorizmi, miratoi ligjin nr. 9258 “Për masat kundër financimit të terrorizmit”, i cili i përket sekuestrimit në fushën civile për vendosjen e mekanizmave që kanë shërbyer për afro dhjetë vjet për bllokimin e përkohshëm të fondeve dhe pasurive të tjera të personave fizikë apo juridikë, të shpallur si financues terrorizmi nga Këshilli i Sigurimit të Kombeve të Bashkuara.

Nga ana tjetër, në Kodin tonë Penal herë pas here janë parashikuar, ndryshuar dhe përmirësuar vepra penale që kanë të bëjnë me kryerjen e akteve terroriste, financimin apo grumbullimin e të ardhurave, si dhe fshehjen e fondeve të personave të shpallur si financues të terrorizmit. Që nga miratimi i ligjit “Për masat kundër financimit të terrorizmit” të vitit 2004, vendi ynë i është nënshtruar një sërë vlerësimesh dhe monitorimesh nga organizma ndërkombëtarë, siç është Komiteti i Këshillit të Europës, Drejtoria për Luftën kundër Financimit të Terrorizmit të OKB-së, organizmat e grupit të posaçëm të veprimit, të financimit etj. 

Pavarësisht se ne kemi pasur një ligj për masat kundër financimit të terrorizmit, aktualisht lind nevoja e miratimit të ligjit të ri, dhe pikërisht të këtij projekti që kemi përpara, që do të konsistojë në saktësimin më të mirë të procedurave të shpalljes dhe heqjes nga lista të personave të dyshuar; në shkurtimin e procedurave të tejzgjatura të shpalljes apo dhe heqjes nga lista të personave të dyshuar; në përcaktimin e qartë të kompetencave për secilin institucion shtetëror të përfshirë, duke parashikuar afate fikse për secilën hallkë; në përcaktimin e saktë dhe dhënien e kompetencave kontrolluese për autoritetet përkatëse, mbikëqyrëse e subjekteve raportuese; në vënien në zbatim të rezolutës 1373, që do të sjellë si detyrim kryesor për vendin tonë faktin që, përveç listave, të cilat burojnë drejtpërsëdrejti nga Këshilli i Sigurimit të OKB-së, do të parashikohet mundësia që të disponojmë një listë më të gjerë me persona të dyshuar si terroristë apo financues të tij, me kusht që mund të vijnë nga brenda vendit, kërkesa të një vendi tjetër apo vendime të Bashkimit Europian.

Është e rëndësishme ta theksojmë se masat ndëshkuese të parashikuara nga ky projektligj për fondet dhe pasuritë e tjera të të dyshuarve kanë të bëjnë me ngrirjen e përkohshme të të drejtave të tyre të pronësisë dhe të administrimit, pa ndryshuar të drejtën e pronësisë për marrjen në administrim nga strukturat përkatëse në vend.

Zotërinj kolegë,

Në këto kushte, ju ftoj ta miratojmë këtë projektligj me qëllim plotësimin e rekomandimeve të grupit të posaçëm të veprimit financiar, duke shprehur kështu vullnetin e padiskutueshëm të Kuvendit të Shqipërisë dhe të qeverisë për të luftuar terrorizmin dhe financuesit e tij.

Së fundi, një përshëndetje të posaçme nga kjo foltore për ministrin e Brendshëm, zotin Saimir Tahiri dhe ekipin e ri drejtues të Policisë së Shtetit: punë të mbarë, zotërinj të nderuar, për t’u kthyer qytetarëve policinë e tyre, pra, Policinë e Shtetit shqiptar! Punë të mbarë, gjithashtu, të dashur miq, për t’i dhënë fund një herë e mirë fenomenit të shndërrimit të Policisë së Shtetit apo institucioneve të tjera të sigurisë së këtij vendi në vegla qorre të pushtetit! Punë të mbarë!

Faleminderit!

Ilir Meta – Faleminderit!

Fjalën e ka zoti Braho. 

Spartak Braho – Të nderuar kolegë deputetë,

Projektligji “Për masat kundër financimit të terrorizmit” vjen në kuadër të nevojës për reflektim të rekomandimeve të besimit të Komitetit Manival për Shqipërinë, si edhe në kuadër të nevojës për adresimin e rekomandimeve të rezolutës së Këshillit të Sigurimit të këtij mijëvjeçari në luftën kundër terrorizmit, pra të një rreziku të vazhdueshëm që i paraqitet botës aktualisht. 

Në këto kushte kanë dalë edhe dy rezolutat e viteve 1999 dhe 2000, të cilat u transpozuan në vitin 2004 në ligjin që aktualisht është në fuqi.

Rregullimi ligjor ka të bëjë me një fushë, që e ka përqendruar vëmendjen në një problematikë të veçantë të lindur specifikisht pas ngjarjeve të 11 shtatorit 2001, e cila është konsideruar jo vetëm si ndëshkim dhe ndalim i përpjekjeve për akte terroriste, por në mënyrë të veçantë si ndalim i burimit të financimit të këtyre aktiviteteve. Kjo përbën një nga masat, të cilat shtetet në nivel ndërkombëtar i kanë përfunduar, por që duhet të merren masa edhe për t’u reflektuar në situatën e brendshme të së drejtës. Veçanërisht në ditët e sotme të globalizimit të ekonomisë, lëvizjes së lehtë të parave nga një shtet në tjetrin, vështirësia e dallimit mes fondeve për qëllime fisnike legjitime dhe atyre që janë të destinuara për aktivitete terroriste dhe ekspansion të financimeve për terrorizëm kudo në botë diktojnë domosdoshmërish nevojën për një përqasje të përgjithshme në këtë kuadër dhe në këtë kuadër lind domosdoshmëria e bashkëpunimit ndërkombëtar.

Ndalimi i financimit të terrorizmit ndan pothuajse të njëjtën bazë dhe argument ligjor me aspekte të parandalimit të krimit, veçanërisht me masat që duhet të merren kundër pastrimit të parave. Në vetvete është një nga detyrat më të vështira, veçanërisht sot në kushtet e ekonomisë globale dhe qarkullimit të lehtë të parave, si dhe të pamundësisë për të pasur të qartë dhe të plotë idenë e përdorimit të një financimi për qëllim legjitim apo të kamufluar për qëllime terroriste.

Dua të sqaroj se masat e përkohshme që parashikohen të merren me anë të këtij ligji, pra projektit që kemi në dorë, nuk varen nga ato që mund të merren në kuadrin e procedimeve penale apo pasurore nga ana tjetër, masa të përkohshme të cilat nuk pengojnë zbatimin e dispozitave të procedurës penale apo atyre pasurore për sekuestrim dhe konfiskim të fondeve dhe pasurive të tjera sipas dispozitave përkatëse.

Së fundi, me miratimin e këtyre ndryshimeve ligjore në këtë projektligj çmoj se vendi ynë do të përmbushë maksimalisht edhe rekomandimet e standardeve ndërkombëtare në fushën e parandalimit dhe goditjes së financimit të terrorizmit, i cili pa dyshim shtron nevojën që strukturat e ngarkuara me ligj, pra direkt me zbatimin e këtij ligji, si Ministria e Financave dhe drejtoritë përkatëse, Ministria e Jashtme, Policia e Shtetit, Shërbimi Informativ, Prokuroria e Përgjithshme dhe veçanërisht Banka e Shtetit të intensifikojnë punën dhe bashkëpunimin për goditjen e rasteve. Dua të tërheq vëmendjen për faktin se qarkullojnë të dhëna underground që edhe në Shqipëri persona të veçantë, ndoshta të veshur me pushtet, të pushtetit që sapo la karrigen, kanë transferuar para apo kanë ndikuar në transferimin e fondeve të dyshimta në banka të ndryshme dhe destinacioni final i tyre nuk dihet apo fshihet, dhe këto organe deri tani nuk kanë ndjekur me transparencë dhe nuk kanë realizuar funksionet që duhej të realizonin, prandaj mendja më shkon te fshehja e këtyre të dhënave që kanë pasur nëpër duar deri tani.

Gjithsesi, le të presim për një reflektim të organeve të reja që do t’i ndjekin këto çështje për zbulimin dhe goditjen e këtij fenomeni mafioz dhe kriminal.

Faleminderit!

Ilir Meta – Faleminderit, zoti Braho!

Në emër të grupit parlamentar të LSI-së fjalën e ka zoti Petrit Vasili.

Petrit Vasili – I nderuar Kryetar,

Të nderuar kolegë deputetë,

Është një risi pozitive dhe një rastësi, gjithashtu, pozitive që një nga projektligjet e parë të miratuar në këtë kuvend të ri të kësaj maxhorance të re është pikërisht projektligji përkatës “Për masat kundër financimit të terrorizmit”, sepse krijon mundësitë reale politike për shprehjen e një vullneti të vendosur të kësaj maxhorance për të vazhduar të jetë pjesëtare aktive në kuadrin e luftës globale të botës demokratike kundër terrorizmit.

Sigurisht që komentet lidhur me terrorizmin, mënyrat e shfaqjes dhe agresivitetin e tyre janë të tepërta, sepse informacionet në nivel botëror, por edhe ngjarjet e ndodhura tregojnë qartë për peshën dhe rëndësinë e jashtëzakonshme që fenomeni ka marrë e bashkë me të dhe lufta kundër tij, ndaj edhe Shqipëria demonstrohet qartë e orientuar në drejtimin e duhur dhe me veprimet e duhura konkrete lidhur me këtë çështje.

Sigurisht që një nga elementet thelbësore të luftës kundër terrorizmit është pikërisht goditja e financimit të tij, që është edhe zemra e funksionimit e ku shpesh bazohet edhe egërsia dhe efikasiteti i terrorizmit në goditjet shumë të ashpra, që ata janë përpjekur t’i japin botës demokratike.

Në këtë projektligj ka një shprehje të drejtpërdrejtë të vullnetit për t’u konfirmuar në kuptimin më pozitiv të fjalës me rezolutat përkatëse, qoftë ato të mëparshmet të Këshillit të Sigurimit nr.1267, por dhe atë më të fundit nr.1373, të cilat shprehen qartë për këtë çështje madhore dhe në këtë mënyrë duke predispozuar mekanizmat për kontrollin, parandalimin, luftën kundër terrorizmit dhe pasjen në duar të instrumenteve ligjore për bllokimet e përkohshme, të cilat sigurisht nuk pengojnë veprimet e mëtejshme në sfondin e kodeve të tjera penale në Republikën e Shqipërisë, japin në këtë mënyrë efikasitet të lartë dhe shpejtësi në luftën kundër krimit të organizuar.

Sigurisht, ne e mbështesim plotësisht këtë nismë dhe i gjithë grupi parlamentar i LSI-së mbështet miratimin e saj dhe do të votojë pro këtij projektligji.

Faleminderit!

Ilir Meta – Faleminderit, zoti Vasili!

Fjalën e ka zoti Balla, në emër të grupit parlamentar të PS-së.

Taulant Balla – I nderuar Kryetar,

Të nderuar kolegë deputetë,

Sigurisht, edhe Grupi Parlamentar i PS-së e mbështet dhe do të votojë pro në Kuvend për këtë projektligj, një projektligj shumë i rëndësishëm në kuadër të angazhimeve të Shqipërisë në luftën globale kundër terrorizmit, por edhe në kuadër të angazhimeve të tjera që burojnë nga anëtarësia e Shqipërisë në institucionet ndërkombëtare, sikurse janë NATO-ja apo Këshilli i Evropës dhe të institucioneve rekomanduese pranë tyre për luftën kundër pastrimit të parave.

E theksoj edhe një herë se është shumë e rëndësishme që në këtë kuadër fokusi ynë të mos jetë vetëm te një aprovim formal i një detyrimi që vjen nga rekomandimet e institucioneve ndërkombëtare, por ai duhet të përkthehet në mënyrë urgjente në një angazhim total të të gjitha institucioneve përgjegjëse për miratimin e akteve nënligjore dhe më pas për rritjen e efikasitetit të luftës së institucioneve shqiptare kundër pastrimit të parave dhe financimit të terrorizmit.

Për këtë qëllim më lejoni të përsëris dhe të kërkoj një angazhim të menjëhershëm të Ministrisë së Brendshme, e cila përmes Policisë së Shtetit dhe, sigurisht, në bashkëveprim me Shërbimin Informativ Shtetëror, të jetë në zbatim të këtij ligji; po ashtu i kërkoj Ministrisë së Drejtësisë, Prokurorisë së Përgjithshme që menjëherë, në kuadër të miratimit të këtij ligji në Parlament, të nxjerrin detyrimet që burojnë nga ky ligj; po ashtu Ministrisë së Financave përmes Drejtorisë së Pastrimit të Parave. Sepse ajo që duam të bëjmë ne, maxhoranca e re shqiptare, është të mos përsërisim gabimet e maxhorancës së shkuar, kur Parlamenti miratonte ligje pa fund, por asnjëherë Parlamenti nuk vendoste kufij, nuk vendoste rekorde se si institucionet e qeverisë duhej të bënin detyrën e tyre në zbatim të ligjit.

Kemi bërë ligje pa fund në këta 8 vjet, por, realisht, mënyra e kontrollit dhe ushtrimi i kontrollit parlamentar për zbatimin e tyre dhe për formulimin e akteve nënligjore ka munguar, që do të thotë se Komisioni i Sigurisë Kombëtare, ne, deputetët e Grupit Parlamentar të PS-së duhet të jemi shumë kërkues për çdo ligj që do të kalojmë në Parlament, me qëllim që të rrisim efikasitetin e punës së Parlamentit përmes kontrollit parlamentar ndaj qeverisë.

Dua të ndalem edhe në një problem shumë të rëndësishëm. Problemi i parë që bie në sy sa herë që vjen një ligj për luftën kundër pastrimit të parave apo luftën kundër terrorizmit është çështja që lidhet me sekuestrimet. 

Kam përpara një raport të Prokurorisë së Përgjithshme, por kam edhe informacionin e Drejtorisë së Përgjithshme të Policisë së Shtetit. Nga këto raporte aktuale të policisë rezultojnë vlera shumë të ulëta të sekuestrimeve, qoftë të grupeve kriminale , qoftë të atyre terroriste. E gjithë vlera e pasurisë së sekuestruar është më pak se 10 milionë euro. Sigurisht, kjo shifër nuk e justifikon luftën kundër pastrimit të parave nga organizatat kriminale, përfshirë këtu edhe ato terroriste, sepse vlera e gjobave të vendosura përkundrejt shkelësve të kodit rrugor është më e madhe se vlera e sekuestruar nga policia, nga gjykatat nga organizatat kriminale.

Kjo tregon se realisht nuk ka një efektivitet të luftës kundër pastrimit të parave, kundër organizatave kriminale, kundër financimit të terrorizmit.

Në statistikat e derisotme të Policisë së Shtetit thuhet se vetëm për drogën janë identifikuar 962 autorë krimesh dhe janë shkatërruar 48 grupe kriminale. Për vlerat që ka raportuar policia i bie që për çdo grup kriminal dhe për çdo element kriminal të ketë sekuestruar një vlerë nominale prej vetëm 1000 dollarësh. Nuk besoj se ka grup kriminal dhe se mund të quhet grup kriminal një grup i caktuar që ka një vlerë pasurore vetëm 1000 dollarë. Këto nuk quhen më grupe kriminale. Policia e Shtetit të paktën të ndryshojë identifikimin e këtyre grupeve kriminale.

Një çështje tjetër shumë e rëndësishme janë edhe kërkesat e vazhdueshme të prokurorisë, të cilat, sigurisht, shprehin besimin e plotë kundrejt Ministrisë së Brendshme dhe kundrejt një reforme të qenësishme që ka filluar të marrë jetë në Policinë e Shtetit, por prokuroria ngre gjithmonë shqetësim për punën efektive të policisë për sa i përket identifikimit të grupeve kriminale

Kështu, për shembull, gjatë vitit 2011 në funksion të referimeve për hetime proaktive nga prokuroria janë vënë në dispozicion 431 pajisje fundore përgjimi për zbardhjen e veprimtarisë kriminale, por rezultatet kanë qenë pothuajse minimale. Janë vetëm 4 procedime dhe janë sekuestruar vetëm 269 kilogramë kanabis dhe 0.5 kilogram heroinë. Këto shifra vlerësohen si shumë të ulëta në raport me situatën e trafikimit të drogës në vend. Nëse këtë shifër e vendosim në raport me totalin e çështjeve të regjistruara për trafikim narkotikësh për vitet 2011 dhe 2012, apo të hetuara për trafik lëndësh narkotike (106 për vitin 2012), vërejmë se jemi në nivele shumë shqetësuese. 

Prandaj, sigurisht, duhet një ritëm i ri dhe reforma e saponisur në Ministrinë e Brendshme dhe në Policinë e Shtetit do të duhet të fokusohet në mënyrë shumë të veçantë edhe te aspektet që lidhen me luftën kundër trafikut dhe të parave të pista që burojnë nga ky trafik, të cilat janë objekt i punës së këtij ligji, po të kemi parasysh që pastrimi i parave dhe financimi i terrorizmit janë çështje që edhe Këshilli i Evropës, përmes Manival-it, i trajton në mënyrë të përbashkët.

Lidhur me angazhimin e qeverisë në kuadër të sigurisë kombëtare dhe të kontributit tonë për sigurinë globale, edhe ky ligj që kalon sot në Parlamentin shqiptar, për luftën kundër financimit të terrorizmit, ka të bëjë me angazhimin e Republikës së Shqipërisë në kuadër të NATO-s. Me lejoni të shpreh në emër të grupit parlamentar të PS-së dhe, sigurisht, në emër të qeverisë shqiptare besimin se siguria jonë kombëtare dhe garantimi i saj përmes të gjitha angazhimeve që Shqipëria ka në këto institucione mbetet një nga parimet bazë.

Reformimi i Forcave të Armatosura në përputhje me standardet e NATO-s sigurisht do të synojë rritjen e shkallës së profesionalizmit, depolitizimin, dinjitet dhe integritet, duke i kthyer Forcat tona të Armatosura në një forcë aktive në shërbim të vendit dhe të denjë për standardet e vendeve anëtare të Aleancës. Hapat kryesorë për arritjen e këtyre objektivave do të fillojnë nga angazhimi institucional për përgatitjen e dokumentit të strategjisë kombëtare.

Dua t’ju kujtoj, zonja dhe zotërinj deputetë, se që prej vitit 2004 kjo strategji ka mbetur pa u parë. Kanë kaluar 2 qeveri nga Sali Berisha dhe ai ka mbajtur ende në funksion strategjinë e zotit Majko, që do të thotë se ka ardhur koha që qeveria e re ta rishikojë, me qëllim ribërjen e një strategjie të plotë për Forcat tona të Armatosura.

Pas miratimit të saj në Kuvendin e Shqipërisë, qeveria duhet të përgatisë menjëherë edhe dokumentin e ri strategjik për ushtrinë, për të realizuar përputhjen e nivelit të ambicieve kombëtare me burimet financiare në fushën e mbrojtjes, të parashikuara këto në dokumentin e rishikimit strategjik të mbrojtjes. Qeveria duhet të mundësojë edhe kryerjen e një reforme të thellë në Forcat e Armatosura, nga pikëpamja doktrinare, konceptuale dhe strukturore, me qëllim që të rrisë profesionalizmin, të sigurojë depolitizimin e strukturës dhe të fokusojë në mënyrë urgjente korrupsionin në Forcat e Armatosura. 

Një platformë solide do të hartohet për rritjen e bashkëpunimit me NATO-n, me vendet anëtare dhe ato partnere, për një mbështetje më të madhe të tyre në arritjen e standardeve të kërkuara dhe në realizimin e kontributit tonë në misionet e mbrojtjes kolektive dhe ato paqeruajtëse të drejtuara nga Aleanca. Gjithashtu, duhet të hartohet edhe një plan afatmesëm e afatgjatë i zhvillimit të Forcave të Armatosura për periudhën 2013-2020.

Synimi i hartimit të planeve afatgjata duhet të jetë sigurisht krijimi i një strukture të re organizative të Forcave të Armatosura, duke ulur në mënyrë graduale numrin e personelit, rishikimi i tërë sistemit të edukimit, si dhe çështje të tjera.

Edhe një herë, duke theksuar se ky është një ligj që Kuvendi i ri i Shqipërisë e trashëgon të propozuar nga qeveria e kaluar, theksojmë se Grupi Parlamentar i Partisë Socialiste do ta votojë pro, por i kërkon qeverisë që, menjëherë pas miratimit të këtij ligji, të mos përsëris sëmundjen e vjetër të qeverisë së shkuar, që ligjet miratoheshin, por aktet e tjera nënligjore mungonin. Të vendosë një afat konkret për miratimin e akteve nënligjore.

E ritheksoj: le të jetë në praktikën tonë parlamentare që neni i fundit i çdo ligji, qoftë për dispozitat kalimtare apo për çështje që lidhen me mënyrën e hyrjes në fuqi, të shoqërohet gjithmonë edhe me afate kohore. 

Pra, qeveria të ngarkohet brenda 3 muajve të përgatisë aktet e tjera nënligjore. Kjo duhet të jetë një risi në punën tonë parlamentare.

Faleminderit!

Ilir Meta – Faleminderit, zoti Balla!

Këtu përfundojmë diskutimet në parim për projektligjin “Për masat kundër financimit të terrorizmit”.

Vazhdojmë me projektligjin tjetër “Për sigurinë në tunelet rrugore”.

Ndërkohë do t’i kërkoja sekretarisë dhe grupeve të njoftojnë deputetët, sepse për 15 minuta do të bëjmë verifikimin e prezencës dhe do të fillojmë me procedurën e votimit.

Ka pyetje për projektligjin “Për sigurinë në tunelet rrugore”, për ministrinë përgjegjëse?

Nuk ka. Faleminderit!

Kalojmë në shprehjen e komisioneve.

Në emër të Komisionit për Veprimtarinë Prodhuese, Tregtinë dhe Mjedisin, zoti Shalsi?

(Zoti Shalsi shprehet dakord.)

Faleminderit!

Në emër të Komisionit për Sigurinë Kombëtare, zoti Qefalia?

Xhemal Qefalia – Faleminderit, zoti Kryetar!

Unë jam caktuar nga Komisioni për Sigurinë Kombëtare për të qenë relator te ky projektligj. Dua të ndalem vetëm në dy momente. Ky projektligj është për të shtuar numrin e projektligjeve dhe vjen nga qeveria paraardhëse dhe ka të bëjë me sigurinë në tunele. Ky projektligj është përshtatur me kushtet dhe me standardet e BE-së.

Komisioni i Sigurisë e pa në tërësi këtë projektligj. Nuk pati kundërshtime dhe duke qenë se ka qenë edhe propozim i qeverisë paraardhëse, besoj se kemi një konsensus të plotë edhe nga opozita. Kështu që i propozoj Kuvendit ta kalojmë për miratim.

Faleminderit!

Ilir Meta – Faleminderit!

Edhe unë kam bindjen e plotë se opozita për këtë projektligj jep konsensusin pa asnjë diskutim.

Në emër të Komisionit për Integrimin Europian, zoti Balla?

(Zoti Balla shprehet dakord.)

Faleminderit!

Zoti Kapurani, urdhëroni!

Piro Kapurani – I nderuar zoti Kryetar i Kuvendit,

Të nderuar deputetë,

Projektligji “Për sigurinë në tunelet rrugore” është hartuar në kuadër të përmbushjes së angazhimeve të rekomandimeve të opinionit të Komisionit Europian dhe detyrimeve të zbatimit të MSA-së, si dhe përmbush të gjithë kuadrin rregullator në fushën e transportit dhe në sektorin e sigurisë rrugore.

Projektligji që po diskutojmë rregullon, disiplinon dhe monitoron menaxhimin e trafikut në tunelet rrugore të ndodhura në territorin e Republikës së Shqipërisë; përcakton kompetencat, përgjegjësitë dhe detyrimet e enteve pronare të rrugëve, përdoruesve të rrugës, si dhe operatorëve publikë e privatë.

Në aksidentet e ndodhura në tunelet rrugore që prej vitit 1995 janë vrarë 713 njerëz në mbarë botën. Nga viti 1999 deri në vitin 2001 kanë ndodhur vdekje të shumta në Europë si rezultat i disa zjarreve në tunelet rrugore. Këto aksidente kanë shkaktuar shqetësime të mëdha për BE-në në lidhje me sigurinë e tuneleve duke rezultuar në 50 vjet studime dhe kërkime shkencore. 

Objektivi i kësaj nisme është përafrimi i plotë i legjislacionit shqiptar me atë të BE-së në fushën e transportit dhe sigurisë rrugore.

Objektivat e përgjithshme, që synojnë të arrijnë projektligjet, janë: ngritja e sistemeve të përshtatshme të teknologjive inovative, duke plotësuar më së miri kërkesat organizative, teknike dhe strukturore për parandalimin e ngjarjeve kritike për jetën e përdoruesve të tuneleve rrugore. 

Një objekt tjetër themelor është zbatimi i praktikave të sigurisë për të gjitha tunelet rrugore të rrjetit rrugor kombëtar si pjesë integrale e rrjetit rrugor trans europian me gjatësi mbi 500 metra, qofshin ata në fazë planifikimi, projektimi, ndërtimi apo operimi.

Shkaqet kryesore të aksidenteve dhe incidenteve në tunelet rrugore vijnë si rezultat i sjelljeve të gabuara të përdoruesve të rrugës, instalimeve të papërshtatshme në tunelet rrugore, mjeteve rrugore me probleme dhe defekteve teknike, motorët e mbinxehur, problemet e ngarkesave dhe mbingarkesave etj.

Të gjitha çështjet që trajtohen nga ky projektligj janë si më poshtë vijon:

Të përcaktohen masat e sigurisë që duhen marrë nga autoritetet përgjegjëse, të cilat lehtësojnë njerëzit e përfshirë në aksidente apo incidente që të shpëtojnë vetveten.

Të lejojnë përdoruesit e rrugës të veprojnë menjëherë për të parandaluar pasojat serioze.

Të sigurojnë që shërbimet e emergjencës të veprojnë efektshëm.

Të mbrojnë mjedisin dhe, gjithashtu, të kufizojnë dëmet materiale.

Duhet përcaktuar qartë roli i menaxherëve të tuneleve, me qëllim zbatimin siç duhet të kërkesave të këtij projektligji.

Autoriteti duhet të përcaktojë një ose më shumë autoritete në nivel kombëtar, rajonal ose lokal me përgjegjësinë që të gjitha aspektet për sigurinë rrugore në tunele të jenë të garantuara. Aty ku kërkesat e këtij projektligji bëjnë të nevojshëm ndërtimin e një tubi të dytë që në fazën e projektimit, ky tub i dytë duhet konsideruar si një tunel i ri.

Siguria në tunele kërkon një numër masash të lidhura me faktorë të tjerë si: gjeometria e tuneleve dhe projektimi i tyre; menaxhimi i trafikut dhe trajnimi për shërbimet e emergjencës; menaxhimi i aksidenteve; sigurimi i informacionit për përdoruesit për një sjellje sa më të mirë në tunele dhe të një komunikimi sa më të mirë ndërmjet autoriteteve përgjegjëse; shërbimeve të emergjencës, policisë, zjarrfikësve, urgjencave mjekësore dhe ekipeve të shpëtimit.

Të nderuar deputetë, për sa u shpreha më sipër, ju ftoj ta miratojmë këtë projektligj.

Faleminderit!

(Drejtimin e seancës merr zoti Vangjel Dule.)

Vangjel Dule – Faleminderit, zoti Kapurani!

Zoti Haxhinasto, urdhëroni!

Edmond Haxhinasto – Faleminderit, zoti drejtues i seancës!

Të nderuar kolegë, më lejoni të shtoj se ky ligj është një nismë në kuadër të përafrimit të plotë të legjislacionit tonë me atë europian në fushën e transportit. Gjithashtu, është një detyrim i Marrëveshjes së Stabilizim- Asociimit. E theksoj edhe një herë se shkalla e përafrimit të tij me legjislacionin europian është e plotë.

Dëshiroj të përfitoj nga ky moment të shpreh edhe një herë se qëllimi i ligjeve të tilla nuk është vetëm që të plotësojmë një detyrim legjislativ ndaj përafrimit të legjislacionit, por të vendosim një standard, që shpëton jetë në rrugët e Shqipërisë. Për këtë qeveria jonë do ta trajtojë çështjen e sigurisë rrugore si një nga prioritetet madhore të saj. Për këtë po përgatisim jo vetëm ndryshimet legjislative, së bashku me kolegët Tahiri dhe Naço, por po përgatitemi për masat që të kenë efekte konkrete për sa i takon standardit të sigurisë rrugore, pasi niveli i rrezikshmërisë është jashtëzakonisht i lartë dhe çdo ditë vdes një shqiptar si rezultat i këtyre aksidenteve.

Masat që ne do të realizojmë për të pasur efekte konkrete do të jenë në shumë plane:

në planin legjislativ, e theksoj, se natyra e këtyre masave legjislative do të jetë integrale, që të rregullojnë të gjitha elementet, që kanë të bëjnë me sigurinë në rrugë, si dhe të vendosin një sjellje tjetër të drejtuesve të automjeteve në trafik, pasi në analizën e fundit kjo sjellje është shprehje e respektit për ligjin dhe për shtetin;

në planin e standardeve inxhinierike të automjeteve dhe të rrugëve me qëllim që, së pari, të përfundojmë këto rrugë që kemi të hapura, sipas standardit të kërkuar, sepse në shumë raste nuk ka pasur standarde të tilla dhe ky ligj e vendos një standard të tillë, si dhe të ndryshojmë konceptin për cilësinë e veprave në Shqipëri. Nuk jemi një vend aq i pasur sa t’i përsërisim vazhdimisht punët publike dhe të investojmë në mënyrë të vazhdueshme. Ne duhet t’i ndërtojmë sipas standardit dhe t’i kemi të qëndrueshme, veçanërisht duke u shtuar edhe dimensionin, thuajse plotësisht të munguar, që është mirëmbajtja e tyre;

Në planin e kualifikimit, trajnimit të përdoruesve të mjeteve, me qëllim që të forcojmë kapacitetet e tyre drejtuese, të luftojmë korrupsionin dhe informalitetin në procesin e testimit, që ka qenë një shprehje e qartë e degradimit institucional të disa përfaqësuesve publikë me pasoja shumë të mëdha edhe për jetët e njerëzve.

Kjo reformë do të bëhet edhe në drejtim të zbatueshmërisë së ligjit në trafik, ku të gjithë qytetarët do të jenë të barabartë, të gjithë drejtuesit do të jenë të barabartë, ku disa nuk mund të jenë më të barabartë se të tjerët, e kam fjalën veçanërisht për ata që kanë makina më të shtrenjta.

Sigurisht do të bëjmë edhe një reformë në drejtim të ndërgjegjësimit publik, pasi është e domosdoshme që në këtë ndërmarrje madhore të jetë pjesë edhe opinioni publik, shoqëria civile, me qëllim që të gjithë së bashku t’i themi ndal nivelit jashtëzakonisht të lartë të aksidenteve me pasojë humbje jete që ndodhin në Shqipëri. Jam i bindur se në këtë përpjekje të përbashkët do të arrijmë rezultate konkrete, ashtu siç i kemi vendosur si objektiva edhe në programin qeverisës. Pikërisht ligjin e sotëm do ta shikoja si një element të tërësisë së këtyre masave që ne do të ndërmarrim, me qëllim që rrugët e Shqipërisë të jenë jo vetëm një potencial i madh për zhvillim ekonomik për të realizuar një transport cilësor, por, mbi të gjitha, të ofrojnë një shërbim të sigurt dhe të ruajnë jetën e qytetarëve shqiptarë.

Faleminderit!
(Drejtimin e seancës e merr zoti Ilir Meta.)

Ilir Meta – Faleminderit, zoti Ministër!

Në emër të grupit parlamentar të LSI-së fjalën e ka zoti Vasili .

Petrit Vasili – Grupi parlamentar i LSI-së shprehet dakord, sepse kjo nismë është një shprehje e atij preokupacioni të jashtëzakonshëm qytetar lidhur edhe me aksidentet e shumta që ndodhin në rrugë. Njëkohësisht përputhja e nismës edhe me direktivën përkatëse evropiane e bën atë një nismë të plotë dhe i jep përgjigje një problemi akut, i cili prej vitesh po shqetëson opinionin publik. Kjo është një nismë nisur në kohën e duhur dhe ka mbështetjen e plotë të grupit parlamentar të LSI-së.

Faleminderit!

Ilir Meta - Faleminderit!

Në emër të Grupit parlamentar të PS-së fjalën e ka zoti Shalsi.

Eduard Shalsi - Edhe si kryetar i Komisionit të Veprimtarive Prodhuese, Tregtisë dhe Mjedisit mund t’ju them se shqyrtuam me shumë përgjegjësi këtë projektligj të paraqitur. Kemi bërë një sërë ndërhyrjesh në objektivat e përgjithshme të përcaktuara në ligj, të cilat kanë të bëjnë me ngritjen e sistemeve të përshtatshme të teknologjive inovative, me marrjen e masave paraprake dhe në përputhje me strategjinë kombëtare të sigurisë, me zbatimin e praktikave të sigurisë për të gjitha tunelet rrugore të rrjetit rrugor kombëtar, si dhe përcaktimin e kompetencave, përgjegjësive dhe detyrimeve të enteve, pronarë të rrugëve, përdoruesve të rrugëve, si dhe operatorëve publikë e privatë dhe mbikëqyrjen e zbatimit të ligjit. Ligjin e mbështesim dhe shprehemi pro miratimit me amendamentet e paraqitura. 

Faleminderit!

Ilir Meta – Faleminderit, zoti Shalsi!

Kalojmë te projektvendimi “Për zgjedhjen e kryetarit të Bordit të Komisionerëve të Entit Rregullator të Energjisë”. 

Ju jeni njohur me këtë projektvendim.

Kandidaturat për këtë pozicion janë: zoti Petrit Ahmeti, inxhinier elektrik dhe zoti Agim Nashi, inxhinier elektrik. 

Këto kandidatura janë propozuar nga ekipi përzgjedhës në bazë të ligjit “Për sektorin e energjisë elektrike” të ndryshuar”. Siç jeni në dijeni, ekipi përzgjedhës, në bazë të ligjit të mësipërm, përbëhet nga kryetari i Komisionit Parlamentar për Veprimtaritë Prodhuese, Tregtinë dhe Mjedisit, kryetari i Komisionit Parlamentar për Ekonominë dhe Financat dhe nga ministri i Energjisë dhe Industrisë. 

Në emër të Komisionit për Veprimtaritë Prodhuese, Tregtisë dhe Mjedisin, fjalën e ka zoti Shalsi.

Eduard Shalsi – Në një seancë dëgjimore në komision thirrëm të dyja kandidaturat, të cilat janë figura të shquara të sektorit, plotësojnë kriteret e përcaktuara në ligj dhe ia paraqesim sot Kuvendit si plotësisht të denja për pozicionin e kryetarit të Entit Rregullator të Energjisë.

Ilir Meta – Relator për këtë çështje është deputeti Parid Cara. 

Po, zoti Cara.

 Parid Cara – Pas prezantimit të kandidatëve, deputetët bënë disa pyetje për t’u njohur me mendimet e tyre për çështjen aktuale në sektorin e energjisë elektrike, ushtrimin dhe përgjegjësinë e ERE-s në këtë sektor. 

Në përfundim të diskutimeve, komisioni vendosi se këto dy kandidatura janë të denja për t’u prezantuar në këtë Parlament.

Ilir Meta - Faleminderit!

Nuk kemi emra të regjistruar për diskutimin në parim. 

Kalojmë në shprehjen e mendimit të grupeve.

Fjalën e ka zoti Vasili, në emër të Grupit Parlamentar të LSI-së.

Petrit Vasili – Ne jemi dakord me vendimin e komisionit.

Ilir Meta - Në emër të Grupit parlamentar të Partisë Socialiste, zoti Ruçi?

(Zoti Ruçi shprehet dakord.)
Dakord. Faleminderit!

Ndërkohë njoftojmë të gjithë deputetët që nuk janë aktualisht në sallë të vijnë, sepse shumë shpejt do të bëhet verifikimi i prezencës dhe do të fillojmë me procesin e votimeve të projektligjeve.

Kalojmë te projektvendimi i radhës: “Për zgjedhjen e anëtarit të Këshillit të Lartë të Drejtësisë, zotit Sokol Çomo”. 

Kjo kandidaturë propozohet për pozicionin e anëtarit të Këshillit të Lartë të Drejtësisë në bazë të Kushtetutës, nenit 147 pika 1 dhe nenit 4 të ligjit nr.8811, datë 17.05.2001 “Për organizimin dhe funksionimin e Këshillit të Lartë të Drejtësisë” dhe nenit 111 të Rregullores së Kuvendit. 

Fjalën e ka zoti Armando Subashi.

Armando Subashi – Faleminderit, zoti Kryetar i Kuvendit!

Në emër të Komisionit të Ligjeve, si komision përgjegjës, do të doja shumë shkurt, në mënyrë të përmbledhur, të lexoja para kolegëve, por edhe para opinionit publik atë çka Komisioni i Ligjeve ka përmbledhur në raportin e vet drejtuar Kuvendit dhe seancës së sotme. Kjo vjen, sigurisht, mbi bazën e propozimeve të ardhura nga një grup deputetësh në raport me zgjedhjen e një anëtari të Këshillit të Lartë të Drejtësisë, konkretisht të zotit Sokol Çomo. 

Komisioni i Ligjeve e mori atë në shqyrtim në bazë të Rregullores së Kuvendit dhe duke verifikuar të gjitha kriteret ligjore, kushtetuese dhe ato që kanë të bëjnë me meritën e kandidatit. Ky shqyrtim u bë në bazë të nenit 111 të Rregullores së Kuvendit dhe duke pasur parasysh nenin 147, pikën 1 të Kushtetutës, por edhe nenet 3, 4, 6, 8 të ligjit organik “Për organizimin dhe funksionimin e Këshillit të Lartë të Drejtësisë”. 

Duhet sjellë në kujtesë për kolegët, por dhe për opinionin publik, se neni 4 i ligjit organik të Këshillit të Lartë të Drejtësisë thotë se anëtarët e Këshillit të Lartë të Drejtësisë, që zgjidhen nga Kuvendi, duhet të jenë juristë, jo gjyqtarë, me një përvojë jo më pak se 15 vjet në profesion. Duke qenë se mandati i anëtarit të Këshillit të Lartë të Drejtësisë është mandat 5-vjeçar, pa të drejtë rizgjedhjeje të menjëhershme, në datën 27.07.2013 zotit Neshat Fana i ka mbaruar mandati dhe për rrjedhojë Kuvendi ka detyrimin që të zgjedhë një përfaqësues të vetin në këtë institucion. 

Nga shqyrtimi që iu bë kandidaturës së propozuar nga një grup deputetësh në Komisionin e Ligjeve, në seancën e djeshme, rezulton se në aspektin e anës formale, zoti Çomo ka përfunduar arsimin e lartë juridik në vitin 1994. Ka punuar për një periudhë të konsiderueshme kohore në organet e drejtësisë, ka qenë gjyqtar, kryetar gjykate në Gjykatën e Rrethit Gjyqësor Tiranë, zëvendësministër i Drejtësisë, anëtar i Këshillit të Lartë të Drejtësisë dhe pas vitit 2006 ka ushtruar detyrën e avokatit. Nga janari i këtij viti është drejtues i zyrës ligjore për kreditë me probleme në Intesa Sanpaolo Bank. 

Në vlerësimin e meritës profesionale komisioni çmoi se përvoja e zotit Çomo si ish-gjyqtar dhe si anëtar i Këshillit të Lartë të Drejtësisë do të shërbejë që ai të japë një kontribut real dhe të vlefshëm për forcimin e pushtetit gjyqësor, për garantimin e parimeve të pavarësisë dhe të paanshmërisë, në rritjen e eficiencës dhe forcimin e luftës ndaj fenomeneve korruptive që shfaqen në sistem, si dhe reformimin e plotë të sistemit të drejtësisë në raport me vizionin e maxhorancës së re dhe, sigurisht, kundrejt reformave që kjo maxhorancë synon të marrë në këtë sistem. 

Përfundimisht, komisioni i raporton seancës, bazuar edhe në Rregulloren e Kuvendit, zoti Çomo i plotëson të gjitha kriteret ligjore, formale, por dhe ato të meritës për t’u votuar nga Kuvendi si anëtar i Këshillit të Lartë të Drejtësisë. Duke e konsideruar zotin Çomo si përfaqësuesin e vet në këtë institucion shumë të rëndësishëm, komisioni është i bindur se zoti Çomo nuk do të jetë atje vetëm si përfaqësues i Kuvendit, por do të jetë atje edhe si përfaqësues i Dhomës Kombëtare të Avokatisë, edhe si përfaqësues i një sërë organizmash të ndryshme joqeveritare, të cilat japin ndihmesën e vet të çmuar dhe modeste në reformimin dhe mirëfunksionimin e sistemit të drejtësisë, por pa dyshim me përvojën dhe background-in e vet do të jetë atje edhe si një përfaqësues i shoqërisë civile në këtë institucion për të garantuar të gjitha këto reforma. 

Faleminderit!

Ilir Meta – Faleminderit, zoti Subashi!

Nuk kemi diskutime në parim, meqenëse nuk ka shënuar njëri emrin në listë.

Kalojmë në shprehjen e mendimit të grupeve.

Në emër të grupit parlamentar të LSI-së, zoti Vasili?

Petrit Vasili - Grupi Parlamentar i LSI-së mbështet raportin e Komisionit të Ligjeve dhe shprehet dakord me të.

Faleminderit!

Ilir Meta – Grupi parlamentar i Partisë Socialiste, zoti Ruçi?

(Zoti Ruçi shprehet dakord.)
Dakord. Faleminderit!

Kalojmë te projektvendimi “Për shqyrtimin dhe miratimin me procedurë të përshpejtuar të projektligjit “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

Në mbështetje të nenit nenit 28 pika 3 të Rregullores ju njoftoj se është depozituar në Kuvend projektligji “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”, paraqitur nga Këshilli i Ministrave në datën 07.10.2013 dhe kërkuar me procedurë të përshpejtuar shqyrtimi. Meqenëse Rregullorja parashikon një procedurë të veçantë në raste të tilla, njoftimin po e bëj në këtë moment. Në bazë të nenit 28 pika 3 e Rregullores e merr fjalën një folës nga shumica 5 minuta dhe një tjetër nga opozita. Kush e dëshiron fjalën nga shumica parlamentare? Po, urdhëroni!

Taulant Balla – Në emër të Grupit Parlamentar të Partisë Socialiste jemi dakord që ky propozim të kalojë me procedurë të përshpejtuar. 


Ilir Meta – Faleminderit!

Edhe kjo çështje u diskutua parimisht. Tani duhet të bëhemi gati për të bërë verifikimin e prezencës në sallë dhe për të vazhduar më pas me procedurën e votimit për të gjitha çështjet e rendit të ditës që e kërkojnë këtë gjë. 
Sekretaria të bëjë verifikimin e kartave dhe deputetëve.

Hapim votimin për prezencën.

Mbyllet votimi.

Janë 78 deputetë të pranishëm.

Fillojmë me procesin e votimit.

Nisim me projektligjin “Për disa ndryshime në ligjin nr. 10463 “Për menaxhimin e integruar të mbetjeve”, të ndryshuar”.

Hapet votimi në parim, me elektronikë.

Mbyllet votimi.

Janë 75 vota pro. Nuk ka kundër. Nuk ka abstenim.

Miratohet në parim projektligji.

Kalojmë në votimin nen për nen me karton.

Kush është dakord me nenin 1, me vërejtjet e Komisionit të Veprimtarive Prodhuesve, Tregtisë dhe Mjedisit për pikën 3 të nenit 22, rreshti i parë?

Dakord. Nuk ka kundër. Nuk ka abstenim. 

Miratohet neni 1.

Kush është dakord me nenin 2, sipas variantit qeveritar?

Dakord. Nuk ka kundër. Nuk ka abstenim.

Miratohet neni 2.

Kush është dakord me nenin 3, sipas variantit qeveritar?

Dakord. Nuk ka kundër. Nuk ka abstenim.

Miratohet neni 3.

Shtohet një nen i ri pas nenit të mësipërm, pra neni 3/1, sipas formulimit të bërë nga Komisioni i Veprimtarive Prodhuese. 

Kush është dakord? Dakord. Nuk ka kundër. Nuk ka abstenim.

Miratohet.

Kush është dakord me nenin 4, sipas variantit qeveritar?

Dakord. Nuk ka kundër. Nuk ka abstenim.

Miratohet.

Kush është dakord me nenin 5, sipas variantit qeveritar?

Dakord. Nuk ka kundër. Nuk ka abstenim. 

Miratohet.

Kalojmë në votimin me elektronikë në tërësi.

Hapet votimi.

Mbyllet votimi.

Janë 76 vota pro. Nuk ka kundër. Nuk ka abstenim.

Miratohet projektligji.

Kalojmë në votimin e projektligjit “Për masat kundër financimit të terrorizmit”

Fillojmë me votimin në parim. 

Hapet votimi.

Mbyllet votimi.

Janë 74 vota pro. Nuk ka kundër. Nuk ka abstenim.

Miratohet.

Kalojmë në votimin nen për nen me karton.

Siç jeni njohur edhe me raportet, komisionet kanë bërë vërejtjet e tyre.

Kush është dakord me nenin 1, sipas variantit qeveritar?

Dakord. Kundër nuk ka. Abstenim nuk ka.

Miratohet neni 1.

Kush është dakord me nenin 2, sipas variantit qeveritar?

Dakord. Kundër nuk ka. Abstenim nuk ka.

Miratohet neni 2.

Kush është dakord me nenin 3, me vërejtjet e Komisionit të Ligjeve për riformulim të germës “b”, pika 6? Dakord. Kundër nuk ka. Abstenim nuk ka.

Miratohet.

Kush është dakord me nenin 4, sipas variantit qeveritar? Dakord. Kundër nuk ka. Abstenim nuk ka.

Miratohet.

Kush është dakord me nenin 5, sipas variantit qeveritar? Dakord. Kundër nuk ka. Abstenim nuk ka.

Miratohet.

Kush është dakord me nenin 6, me vërejtjet e Komisionit të Ligjeve për pikën 1, rreshti i 3-të dhe riformulim të pikës 2? Dakord. Kundër nuk ka. Abstenim nuk ka.

Miratohet.

Kush është dakord me nenin 7, me vërejtjet e Komisionit të Ligjeve për pikën 2, rreshti i parë? Dakord. Kundër nuk ka. Abstenim nuk ka.

Miratohet.

Kush është dakord me nenin 8, sipas variantit qeveritar? Dakord. Kundër nuk ka. Abstenim nuk ka.

Miratohet.

Kush është dakord me nenin 9, sipas variantit qeveritar? Dakord. Kundër nuk ka. Abstenim nuk ka.

Miratohet.

Kush është dakord me nenin 10, sipas variantit qeveritar? Dakord. Kundër nuk ka. Abstenim nuk ka.

Miratohet.

(Me të njëjtën procedurë vazhdohet deri te neni 28.) 
Kush është dakord me nenin 29, me vërejtjet e Komisionit të Sigurisë? Dakord. Kundër nuk ka. Abstenim nuk ka.

Miratohet neni 29.

Kush është dakord me nenin 31, sipas variantit qeveritar? Dakord. Kundër nuk ka. Abstenim nuk ka.

Miratohet.

Hapim votimin me elektronikë në tërësi.

Hapet votimi.

Mbyllet votimi.

Janë 73 vota pro. Nuk ka kundër. Nuk ka abstenim.

Ka edhe një votë tjetër të zotit Frroku, pra janë 74 vota pro.

Miratohet në tërësi projektligji. 

Kalojmë te çështja e katërt e rendit të ditës, projektligji “Për sigurinë në tunelet rrugore”

Hapet votimi në parim. 

Mbyllet votimi.

Janë 75 vota pro. Nuk ka kundër. Nuk ka abstenim. 

Miratohet në parim.

Kalojmë në votimin nen për nen. 

Kush është dakord me nenin 1, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 2, sipas variantit qeveritar? Dakord. Nuk ka kundër. Nuk ka abstenim. 

Miratohet.

Kush është dakord me nenin 3, me vërejtjet e Komisionit të Veprimtarive Prodhuese, Tregtisë dhe Mjedisit, si dhe të Komisionit të Integrimit për pikat 3, 8, 11, 12 dhe 16? Dakord. Nuk ka kundër. Nuk ka abstenim.

Miratohet.

Kush është dakord me nenin 4, me vërejtjet e Komisionit të Veprimtarisë Prodhuese, Tregtisë dhe Mjedisit si dhe Komisionit të Integrimit për pikën 1 rreshti i parë dhe pikën 2 rreshti i tretë? Dakord. Nuk ka kundër. Nuk ka abstenim.

Miratohet.

Kush është dakord me nenin 5, me vërejtjet e Komisionit të Veprimtarive Prodhuese, Tregtisë dhe Mjedisit, si dhe të Komisionit të Integrimit për pikat 1, 2, 4, 5 shkronja “b” dhe pikën 6? Dakord. Nuk ka kundër. Nuk ka abstenim.

Miratohet neni 5.

Kush është dakord me nenin 6, me vërejtjet e Komisionit të Veprimtarive Prodhuese, Tregtisë dhe Mjedisit, si dhe të Komisionit të Integrimit për pikën 1, rreshti i tretë, pikën 3, rreshti i dytë dhe pikën 4? Dakord. Nuk ka kundër. Nuk ka abstenim.

Miratohet.

Kush është dakord me nenin 7, me vërejtjet e Komisionit të Veprimtarive Prodhuese, Tregtisë dhe Mjedisit për pikën 1 dhe 2, paragrafi i parë? Dakord. Nuk ka kundër. Nuk ka abstenim.

Miratohet.

Kush është dakord me nenin 8, me vërejtjet e Komisionit të Veprimtarive Prodhuese, Tregtisë dhe Mjedisit për pikat 1, 2, 3 dhe 4? Dakord. Nuk ka kundër. Nuk ka abstenim.

Miratohet.

Kush është dakord me nenin 9, me vërejtjet e Komisionit të Veprimtarive Prodhuese, Tregtisë dhe Mjedisit për riformulim neni? Dakord. Nuk ka kundër. Nuk ka abstenim.

Miratohet.

Kush është dakord me nenin 10, me vërejtjet e Komisionit të Veprimtarisë Prodhuese, Tregtisë dhe Mjedisit për pikën 1? Dakord. Nuk ka kundër. Nuk ka abstenim.

Miratohet.

Kush është dakord me nenin 11, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 12, me vërejtjet e Komisionit të Veprimtarive Prodhuese, Tregtisë dhe Mjedisit për pikat 3 dhe 4? Dakord. Nuk ka kundër. Nuk ka abstenim.

Miratohet.

Kush është dakord me nenin 13, me vërejtjet e Komisionit të Veprimtarive Prodhuese, Tregtisë dhe Mjedisit për pikat 1 dhe 3? Dakord. Nuk ka kundër. Nuk ka abstenim.

Miratohet.

Kush është dakord me nenin 14, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 15, me vërejtjet e Komisionit të Veprimtarive Prodhuese, Tregtisë dhe Mjedisit për pikat 1, 2, 3, 4 dhe 5? Dakord. Nuk ka kundër. Nuk ka abstenim.

Miratohet.

 Kush është dakord me nenin 16, me vërejtjet e Komisionit të Veprimtarive Prodhuese, Tregtisë dhe Mjedisit për pikën 3? Dakord. Nuk ka kundër. Nuk ka abstenim.

Miratohet.

 Kush është dakord me nenin 17, me vërejtjet e Komisionit të Veprimtarive Prodhuese, Tregtisë dhe Mjedisit për pikën 2? Dakord. Nuk ka kundër. Nuk ka abstenim.

Miratohet.

Kush është dakord me nenin 18, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 19, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 20, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 21, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 22, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 23, me vërejtjet e Komisionit të Veprimtarive Prodhuese, Tregtisë dhe Mjedisit për pikat 2 dhe 4? Dakord. Nuk ka kundër. Nuk ka abstenim.

Miratohet.

Kush është dakord me nenin 24, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 25, me vërejtjet e Komisionit të Veprimtarive Prodhuese, Tregtisë dhe Mjedisit për rreshti e dytë të nenit? Dakord. Nuk ka kundër. Nuk ka abstenim.

Miratohet.

Kush është dakord me nenin 26, me vërejtjet e Komisionit të Veprimtarive Prodhuese, Tregtisë dhe Mjedisit për riformulim neni? Dakord. Nuk ka kundër. Nuk ka abstenim.

Miratohet.

Kush është dakord me nenin 27, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 28, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord me nenin 29, me vërejtjet e Komisionit të Veprimtarive Prodhuese, Tregtisë dhe Mjedisit për riformulim neni? Dakord. Nuk ka kundër. Nuk ka abstenim.

Miratohet.

Kush është dakord me nenin 30, sipas variantit qeveritar? Dakord. Nuk ka kundër. Nuk ka abstenim.

Miratohet.
Kush është dakord me nenin 31, sipas variantit qeveritar? Dakord. Nuk ka kundër. Nuk ka abstenim.

Miratohet.

Kush është dakord për shtojcën 1, me vërejtjet e Komisionit të Veprimtarive Prodhuese, Tregtisë dhe Mjedisit si dhe të Komisionit të Integrimit? Dakord. Nuk ka kundër. Nuk ka abstenim.

Miratohet.

Kush është dakord me shtojcën 2, me vërejtjet e Komisionit të Veprimtarive Prodhuese, Tregtisë dhe Mjedisit, si dhe Komisionit të Integrimit? Dakord. Nuk ka kundër. Nuk ka abstenim.

Miratohet.

Kush është dakord me shtojcën 3, sipas variantit qeveritar? Dakord. Nuk ka kundër. Nuk ka abstenim.

Miratohet.

Hapim votimin me elektronikë në tërësi.

Hapet votimi. 

Mbyllet votimi. 

Janë 72 vota pro. Nuk ka kundër. Nuk ka abstenim.

Projektligji miratohet edhe në tërësi.

Po, edhe zoti Frroku, edhe zoti Stërkaj. Pra, 74 vota pro.

Sekretaria të saktësojë numrin përfundimtar të votave “pro”.

Po, kemi edhe zotin Suli. Janë 75 vota pro.

Pra, 72 vota pro me elektronikë dhe 3 vota pro pa elektronikë.

Kalojmë te projektvendimi “Për zgjedhjen e kryetarit të Bordit të Komisionerëve të Entit Rregullator të Energjisë”.

Atëherë, përderisa jemi të detyruar të kryejmë votim të fshehtë, do të bëjmë 5 minuta pushim derisa shërbimi i IT-së të zgjidhë çështjen e kartave për 3 deputetët. Kështu që, ju lutem, duroni edhe 5 minuta!

Faleminderit për mirëkuptimin!

 (Pas pushimit)
Ilir Meta – Deputetët të bëhen gati për të filluar procesin e votimit për zgjedhjen e kryetarit të Bordit të Komisionerëve të Entit Rregullator të Energjisë. Është votim i fshehtë me elektronikë.

Dëshiroj të ndaj një shqetësim me ju për sa i përket praktikës për raste të tilla, duke qenë se në të kaluarën, kur kemi pasur votime të fshehta me elektronikë, me kandidatura alternative, gjërat nuk janë sqaruar shumë qartë paraprakisht dhe ende Rregullorja lë hapësira interpretimi të ndryshme, si dhe për të evituar çdo lloj konfuzioni për mënyrën e votimit, për të cilën do të doja të kërkoja edhe mendimin tuaj, ndihmën e kryetarëve të grupeve, për mënyrën se si do të procedojmë. Deputetët duhet ta dinë, sepse ky është një votim i fshehtë, janë dy kandidatë, do të votohet kandidati i parë sipas mënyrës se si është marrë kjo iniciativë, pastaj kemi edhe kandidaturën e dytë. Kuptohet që njëri do të fitojë, por dua të di mendimin tuaj: në rast se kandidati i parë merr shumicën, atëherë a ka kuptim të bëjmë votim edhe për kandidatin e dytë, sepse një deputet mund të votojë dy herë në mënyrë të fshehtë për të dy kandidatët.

Urdhëroni, zoti Ruçi!

Gramoz Ruçi - Zoti Kryetar, keni të drejtë në atë që ju parashtruat. Sigurisht që ka pasur debate të natyrave të ndryshme në seancat e mëparshme, në legjislaturat e kaluara, për këtë problem. Parlamenti në vazhdimësi, duke bashkëpunuar edhe me opozitën, jo vetëm për këtë nen, por edhe për nene të tjera, duhet t’i precizojë që të mos ia lërë thjesht për interpretim seancës, ashtu sikurse dua t’u kujtoj të gjithë kolegëve deputetë, që në raste të tilla, kur është votim i fshehtë me elektronikë, votohet pro një kandidati vetëm një herë dhe jo për kandidatin tjetër. Vota është e pavlefshme nëse ke shprehur verdiktin për të dy kandidatët. 

Sigurisht që ne nuk e kemi opozitën këtu, kështu që jemi më në rregull edhe me Rregulloren, edhe me ato që kemi trajtuar më parë. Logjika të thotë se në qoftë se njëra nga kandidaturat, pra kandidatura e parë që hidhet në votim, merr më shumë se 50% + 1 të kuorumit të votuesve, atëherë nuk duhet të hidhet e dyta. Ky ka qenë interpretimi që i ka bërë maxhoranca e kaluar, por unë mendoj se në raste të tilla, në qoftë se do të ishte me fletë, do të votohej për të dyja kandidaturat dhe s’kemi pse ia privojmë të drejtën. Kështu që, në rastin e votimit me elektronikë, dhe unë nuk them se është e domosdoshme që të bëhet votim me fletë, do të isha më shumë partizan që të votoheshin të dy kandidatët, me kujdesin përkatës të të gjithë kolegëve deputetë, që pro votohet vetëm për një kandidat.

Ilir Meta – Unë u detyrova ta ngre këtë çështje, sepse ka pasur shqetësime në të kaluarën, meqenëse opozita nuk është e pranishme në këtë rast. Jam shumë dakord me idenë e zotit Ruçi që ta diskutojmë edhe me opozitën për ta konsoliduar këtë praktikë, ndërkohë të votojmë për të dy kandidatët. I ftoj deputetët të votojnë vetëm një herë për atë kandidat që ata mendojnë se duhet të zgjidhet në krye të Bordit të Komisionerëve të Entit Rregullator të Energjisë.

Kandidatura e parë është ajo e zotit Petrit Ahmeti.

Hapet votimi i fshehtë me elektronikë.

Mbyllet votimi.

74 vota pro, 1 kundër, 1 abstenim.

Për të respektuar atë procedurë që tha edhe zoti Ruçi, hapet votimi i fshehtë me elektronikë për kandidaturën e dytë, zotin Agim Nashi.

Mbyllet votimi.

6 pro, 38 kundër, 24 abstenim.
Atëherë, zoti Petrit Ahmeti shpallet kryetar i Bordit të Komisionerëve të Entit Rregullator të Energjisë në bazë të këtij votimi të Kuvendit. I urojmë suksese se ka punë shumë të vështirë.

Kalojmë te votimi për projektvendimin për zgjedhjen e anëtarit të Këshillit të Lartë të Drejtësisë, zotit Sokol Çomo. Përsëri, në bazë të nenit 60 të Rregullores, kemi votim të fshehtë me elektronikë. 

Hapet votimi i fshehtë me elektronikë për zotin Sokol Çomo.

Mbyllet votimi.

Me 76 vota pro, 1 kundër, asnjë abstenim, zoti Sokol Çomo shpallet fitues dhe anëtar i Këshillit të Lartë të Drejtësisë. I urojmë suksese, se edhe zoti Sokol ka punë të vështirë!

Kalojmë te projektvendimi i fundit “Për shqyrtimin dhe miratimin me procedurë të përshpejtuar të projektligjit “Për miratimin e marrëveshjes për kryerjen e shërbimit të auditimit të borxhit të ministrive, kundrejt biznesit vendas dhe të huaj””.

Ky projektvendim kërkon një shumicë të thjeshtë votash, në mbështetje të nenit 78 të Kushtetutës dhe nenit 55 të Rregullores. 

Hapet votimi.

Mbyllet votimi.

Miratohet shqyrtimi me procedurë të përshpejtuar me 77 vota pro, asnjë kundër, asnjë abstenim.

Përfundon procesi i votimeve për sot. Ju falënderoj!

Pika e fundit e rendit të ditës: diskutime jashtë rendit të ditës. Kemi vetëm një deputet që ka kërkuar fjalën.

Urdhëroni, zoti Kllogjri!

Bujar Kllogjri – I nderuar zoti Kryetar i Kuvendit, 

Të nderuar ministra,

Të nderuar kolegë,

Së pari, dëshiroj t’i uroj suksese qeverisë së re. Në Kuvendin e Shqipërisë bëj pjesë në atë grup deputetësh që mandatohen për herë të parë dhe dua të falënderoj përzemërsisht zgjedhësit e qarkut të Elbasanit.

Të nderuar të pranishëm.

Në qarkun e Elbasanit, pavarësisht se kanë ndodhur disa ndryshime pozitive, ka ende problematika në fusha të ndryshme, zgjidhja e të cilave kërkon një angazhim maksimal të qeverisë së re. Ndër problemet më shqetësuese dua të veçoj mungesën e vazhdueshme të furnizimit me energji elektrike, problem që vazhdon të jetë prezent për arsye nga më absurdet edhe gjatë javëve të fundit, sidomos në fshatrat e thellë të këtij qarku. 

Po kështu, mund t’ju flas për gjendjen e mjerueshme të infrastrukturës rrugore në zonat rurale dhe për ato pak investime të bëra, që nuk kanë cilësinë e duhur. Shembull mund të jap rrugën e Gjinarit, e cila para dy vjetësh është inauguruar, por po shkon drejt degradimit.

Probleme tepër serioze ka në fushën e arsimit, shëndetësisë, si dhe është shqetësim papunësia. Por këtë radhë do ta përqendroj diskutimin tim në një shqetësim jo më pak të rëndësishëm që është ndotja e mjedisit. Në këtë rajon, ky problem prej dekadash ka qenë dhe mbetet një nga shqetësimet më serioze për shëndetin dhe jetën e qytetarëve. Situata mjedisore po rëndohet përditë e më shumë, pasi pjesa më e madhe e banorëve të këtij qarku po jetojnë nën retë e dendura të smogut të krijuar nga tymi i oxhaqeve të operatorëve industrialë, si dhe nga djegiet e shpeshta të fushës së mbetjeve urbane në periferi të qytetit, më saktë buzë lumit Shkumbin, i cili e ka humbur identitetin e vet dhe është kthyer në një basen mbeturinash. 

Lidhur me situatën alarmante të shkaktuar nga ndotja e mjedisit është diskutuar vazhdimisht me mjaft shqetësim dhe nga këshilli bashkiak i Elbasanit, por fatkeqësisht pa pasur ndonjë impakt të dukshëm në zgjidhjen e këtij problemi. Aktualisht, aparaturat për matjen e nivelit të ndotjes së mjedisit në Elbasan janë jashtë funksionit dhe askush nuk jep detaje se si ka ndodhur kjo. Për pasojë, për një periudhë të gjatë nuk ka më as të dhëna të sakta në shifra për cilësinë e ajrit në këtë qark, por mjafton të shohësh qytetin e Elbasanit gjatë natës apo në orët e para të mëngjesit dhe nuk është nevoja të lexohen këta tregues aparaturash për të konstatuar nivelin e lartë të ndotjes.

Në shumë familje ndotja e mjedisit ka lënë gjurmën e vet duke u bërë faktor favorizues në shumë sëmundje polmonare kronike, si dhe faktor predispozues në sëmundjen e kancerit. Në këtë rreth, sipas statistikave, në 10 vjetët e fundit kanceri me incidencë më të shpeshtë është kanceri polmonar, gjë që flet qartë për implikimin e ndotjes së mjedisit si favorizues i kësaj sëmundjeje. Numri i sëmundjeve me kancer (e kam fjalën për rastet e reja) arrin mesatarisht në 10 vjetët e fundit në 180 të sëmurë të rinj.

Theksoj edhe një herë se fusha e grumbullimit të ndotjeve urbane në periferi të qytetit po kthehet në një bombë ekologjike, si dhe hapësira ku shtrihet ish- Kombinati Metalurgjik i Elbasanit, pjesa jo e shfrytëzuar, ku uzinat e vjetra janë kthyer në gërmadha, të cilat prodhojnë ndotje të jashtëzakonshme. 

Sekretari për Procedurat dhe Votimin

Armando Subashi


Në çdo fushatë është premtuar se kjo zonë do të kthehet në një zonë industriale, që do të ndikonte jo vetëm në përmirësimin e ndotjes së ambientit, por edhe në uljen e papunësisë së këtij qyteti.

Gjykoj se qeveria e re duhet të ashpërsojë masat për zbatueshmërinë e ligjit në mënyrë që bizneset dhe qytetarët të bëhen të ndërgjegjshëm për mbrojtjen e mjedisit, megjithëse kjo çështje ka mbetur peng i konflikteve absurde dhe i mungesës së vullnetit të qeverive të mëparshme.

Nuk dua të zgjatem ende në diskutimin tim pasi kam sigurinë se kjo qeveri është tejet e përgjegjshme dhe ka kapacitetet e mjaftueshme për të ofruar zgjidhjen sa më të shpejtë të këtij problemi. Duke e mbyllur uroj që kjo qeveri të përmbushë pritshmërinë e zgjedhësve të vet dhe shpresoj që të mos shohim më kurrë qeveritarë që përurojnë në mënyrë të përsëritur vepra që nuk dihet deri kur do të përfundojnë vërtet.

Ilir Meta – Faleminderit, zoti Kllogjri!

Ju falënderoj të gjithëve për punën dhe kontributin për mbarëvajtjen e seancës! 

Seancën tjetër do ta njoftojmë së shpejti. 

Mirupafshim!

(Seanca u mbyll në orën 14:35.)

Kryetari i Kuvendit

Ilir Meta

